text:
Mu Rwanda
Imiryango 144 Yatujwe Mu Mudugudu Wa Kinigi Watwaye Miliyari 27 Frw
Imiryango 144 igizwe n’abantu 685 yatujwe mu Mudugudu w’Icyitegererezo wa Kinigi mu Karere ka Musanze, nka kimwe mu bikorwa bijyanye no kwizihiza ku nshuro ya 27 umunsi wo Kwibohora.
Ni umudugudu wahawe ibikorwa remezo byinshi birimo Irerero (ECD), amazi, amashanyarazi n’ivuriro. Wuzuye utwaye miliyari 26.6 Frw, wubakwa ku bufatanye n’Ingabo z’u Rwanda.
Watashywe kuri iki Cyumweru na Minisitiri w’Ingabo Maj. Gen Albert Murasira na Minisitiri w’Ubutegetsi bw’Igihugu Gatabazi Jean Marie Vianney.
Mu ijambo Perezida Paul Kagame yagejeje ku banyarwanda ku munsi wo Kwibohora, yashimye uyu mushinga ugiye guhindura imibereho y’abaturage ba Kinigi.
Ati “Umudugudu w’icyitegererezo wa Kinigi watashywe uyu munsi kimwe n’indi mishinga ijyanye no guteza imbere abaturage yakozwe n’Ingabo z’Igihugu ku bufatanye n’izindi nzego, birerekana ugushyira hamwe nk’Abanyarwanda kandi twabigize umuco. Ndashaka nabyo kubibashimira.”
Uriya mudugudu urimo inzu z’ibyumba bibiri n’iz’ibyumba bitatu, ku buryo hari izishobora kugeza mu gaciro ka miliyoni 50Frw.
Zatujwemo abantu barimo abatishoboye n’abandi bari batuye mu gice cyubatswemo amahoteli menshi akomeye, ariko ugasanga ntabwo inzu zabo zijyanye n’igihe. Ziri ku buso bwa hegitari 17.6.
Umuyobozi Wungirije w’Akarere ka Musanze ushinzwe iterambere ry’ubukungu, Andrew Rucyahana, yavuze ko icyagiye gishingirwaho mu gutanga inzu ari umubare w’abagize umuryango.
Yakomeje ati “Yewe n’aho umubare wagaragara ko ari benshi, intebe zose ziri mu ruganiriro rwabo ni intebe zihinwa ku buryo nijoro zishobora kuba zakoreshwa (nk’uburiri).”
Imyaka y’abagize umuryango kandi yagiye ishingirwaho, niba ari nk’abantu bakuze bagashyirwa mu nzu zo hasi, imiryango ikiri mito igatuzwa hejuru.
Rucyahana yakomeje ati “Uyu mudugudu ufite umwihariko ko abantu batujwe muri uyu mudugudu w’icyitegererezo wa Kinigi ubutaka bari basanganywe bazabugumana, bakomeze babuhinge, Akarere kazanabafasha kugira ngo babone n’imbuto bazakoresha mu gihembwe gitaha bahinga.”
“Hari n’ikindi gikorwa kigiye gukorwa kitari cyakarangiye uyu munsi, cyo kububakira ubuhunikiro ho bashobora guhunika imyaka yabo, cyane cyane ko hano dufite abahinzi benshi cyane b’ibirayi.”
Minisitiri Gatabazi yavuze ko abimuwe bari baturanye n’amahoteli, ikigamijwe ari uko bajya mu cyerekezo kimwe na hoteli begeranye, bakegerezwa amashuri meza ku buryo abana babo baziga neza bakabasha kuyakoramo.
Ati “Ndetse n’ayo mahoteli n’abayasura bakaba baza gusura ibi bikorwaremezo bituranye nayo. Ni na gahunda izakomeza hirya no hino muri kano gace gaturanye na Pariki y’igihugu y’Ibirunga, aho twifuza ko abaturage batuzwa mu midugudu nk’iyingiyi y’icyitegererezo.”
“Ari Rushubi turateganya ko hazatuzwa imiryango isaga 5000, hari n’ahandi hazatuzwa imiryango isaga 10.000, ku buryo noneho abaturage bajya hamwe.”
Minisitiri Gatabazi yavuze ko mu kwizihiza umunsi wo Kwibohora, mu turere twose hari ibikorwa bigera hafi ku 2580 byatashywe cyangwa bizakomeza gutahwa.
Birimo amashuri bashya yubatswe muri gahunda ya leta yo kubaka ibyumba bishya ibihumbi 22, imihanda, ibigenga byo guhunikamo imyaka bisaga 110 n’amazi meza n’amashanyarazi byegerejwe abaturage.
Yakomeje ati “Byose bikaba biri muri ya gahunda ya Nyakubahwa Perezida wa Repubulika yo kugeza ku baturage ibikorwa yabijeje igihe yiyamamazaga mu 2017. Ni gahunda rero yo kugenda tubateza imbere tubavana mu bukene.”
Gutaha uyu mudugudu wa Kinigi byashimishije bikomeye abahawe kuwuturamo.
Umwe yagize ati “Ngize imyaka 85, sinari ngishoboye kubaka, nta mugabo ngira, niyubakiraga none uriya muntu Imana yamanukiyeho iti ‘uriya muntu ko atacyishoboye reka tugirire neza abakecuru n’abasaza’, rwose ndamushimye uwiteka azamufashe.”
Undi we yavuze ko nta leta itabakoreye, kugeza ubwo igihe bamenyeshwaga ko bagiye kwimuka babasabye ko ibikoresho batunze bishaje bazabisiga, kuk bazasanga bateguriwe ibindi bishya.
Mu nzu bahawe harimo intebe nziza na televiziyo.
Uyu mudugudu utashywe muri gahunda imaze kumenyerwa yo gutaha bene ibi bikorwaremezo ku munsi wo Kwibohora.
Mu 2016 hatashywe umudugudu wa rweru mu Karere ka Bugesera, mu 2017 hatahwa uwa Shyira mu Karere ka Nyabihu, mu 2018 hatahwa uwa Horezo mu Karere ka Muhanga, mu 2019 hatahwa uwa Karama mu Karere ka Nyarugenge, mu gihe mu mwaka ushize wa 2020 hatashywe uwa Gishura mu Karere ka Nyagatare.


c: text/html

text:
Hashize umwaka ikigo cy’amashuri y’imyuga cya ESECOM (Ecole secondaire communautaire de Rucano) giherereye mu murenge wa Hindiro mu karere ka Ngororero, cyatangije igicumbi cy’umuco kirimo ibikoresho byifashishwaga n’abanyarwanda ba kera hagamijwe gufasha abanyeshuri biga ubukerarugendo ndetse n’abahagana kumenya ibyaranze umuco w’abanyarwanda.
Ngabomanzi Jackson umunyeshuri wiga mu mwaka wa 6 mu ishami ry’ubukerarugendo ari nawe ushinzwe kuyobora no gusobanurira abagana iki gicumbi cy’umuco , avuga ko nk’abantu biga ibijyanye n’ubukerarugendo n’umuco, batari bazi uko aba kera babayeho .Aho bamariye kubazanira ibikoresho by’umuco muri iki kigo ngo byatumye barushaho kugira ubumenyi mu byo biga. Agira ati «muri iki gicumbi dufitemo amacumu ndetse n’umuheto byerekana uko abanyarwanda barwanaga ,ingabo bikingaga mu gituza iyo babaga barwana, dufitemo isekuru n’urusyo bitwereka uko babonaga ibyo kurya basya amasaka y’umutsima, ikigage cyangwa n’igikoma ,dufitemo imvuba yakoreshwaga mu gucura ibikoresho ,amasuka bahingishaga ,isinde abashumba bitwikiraga baragiye inka , ihembe abanyarwanda babikagamo amafaranga , inanga n’imiduri bifashishaga mu bitaramo.»
Uyu munyeshuri kandi akomeza avuga ko muri iki gicumbi cy’umuco bahigiye n’uburyo ubukwe bwakorwaga ,inzu babagamo uko zabaga bimeze ,ibi bikaba byarabafashije kumenya neza umuco w’abanyarwanda kuko basigaye babyigishwa babibona aho kubyiga mu magambo gusa. Agira ati « ibi bintu byishimiwe n’ababyeyi bacu iyo baje kudusura nabo bajyamo bakabireba haba hari abatabizi nabo bakabimenya, abenshi twavukiye I Kigali no mu yindi mijyi ntabyo twari tuzi ,abo babyeyi nabo babyumvaga gutyo ariko batarabibona ,ku buryo banashimiye ikigo cyabitekereje ».
Iradukunda Christine nawe wiga muri iki kigo, avuga ko urubyiruko rw’ubu usanga barangajwe n’imico y’abazungu nyamara ugasanga batazi uwabo , byatumye bafata icyemezo cyo kubyigisha n’abandi banyeshuri biga mu yandi mashami muri iki kigo ndetse n’ibindi bigo baturanye ,ngo nabo bamenye umuco w’Igihugu cyabo. Agira ati « Igicumbi cy’umuco ni hano kiri gusa , kuko nitwe twashoboye kugira ibikoresho byerekana uko imibereho y’abanyarwanda yabaga imeze , kuko aho twagiye tugera hose twimenyereza akazi twasanze bo bibanda ku mibereho y’abami , ariko twebwe twashyize imbere mu kumenyekanisha byose byakorwaga mu Rwanda rwo ha mbere ,imibereho ya rubanda nyamwinshi».
Hategekimana Dennis Christophe umuyobozi w’ikigo cya ESECOM Rucano avuga ko igitekerezo cyo kubaka igicumbi cy’umuco ,cyaturutse ku kuba bararebye mu Rwanda bagasanga ubukerarugendo mu Rwanda abantu batabwinjiramo cyane ahubwo bakibwira ko kuba umuzungu yaje agasura ingagi , agasura intare muri parike ,ubwo ubukerarugendo buba bwakozwe nyamara ubushingiye ku muco bugasigara inyuma .Ati « mu masomo dutanga ndetse dusabwa na Mineduc kwiga ku muco birimo, ariko twebwe tukagira umwihariko wacu wo guteza imbere ubukerarugendo bushingiye ku muco ,twashakaga rero kuzamura ubumenyi bw’abana ndetse n’ubw’abandi bana biga ku bigo duturanye, nabo twarabazanye baza kubireba no kubyigiraho kandi twumva twifuza ko n’abandi baza bakadusura bakabireba bakabimenya ,kuko nta kiguzi duca tubyerekana ku buntu ».
Uyu muyobozi kandi akomeza avuga ko bagikeneye byinshi ngo bagure uyu mushinga kuko banateganya kuzubaka inzu za Kinyarwanda zazajya zitegurirwamo n’indyo ya Kinyarwanda mu rwego rwo kwerekana isura y’uko byahoze bigenda mu muco wa Kinyarwanda ,gusa ngo amikoro bafite ntahagije kuko nta nkunga n’imwe yaba iy’akarere cyangwa ahandi barabona. Agira ati « dufite ubutaka bunini twumva twifuza kuzubakamo andi mazu ,igihe umuntu yadusuye tukamubwira ko abanyarwanda banywaga urwagwa tube tunarufite turumwereke , ikigage tukimwereke ,ya ndyo ya Kinyarwanda tuyiteke tuyimwereke noneho atahe asobanukiwe neza uko byari bimeze tutabimubwira mu magambo.»
Nubwo Iki gicumbi cy’umuco cyubatswe mu bushobozi bw’iki kigo gusa dore ko ari ikigo cyigenga , ngo cyahesheje igikombe cy’imihigo umurenge wa Hindiro cyubatsemo ndetse nyuma ngo cyaje kwitirirwa akarere ka Ngororero maze kiba Igicumbi cy’umuco cy’akarere ka Ngororero.
Ni igikorwa kandi ngo cyashimwe na Minisitiri w’umuco na Siporo Nyirasafari Espérance ubwo yabasangaga mu imurikabikorwa ry’aka karere umwaka ushize ,maze agashima ibyo bakoze .
Igitekerezo iki kigo cyagize kandi ngo cyahuye n’icya Miss Rwanda wa 2018, Iradukunda Liliane akaba ari nawe witabiriye igikorwa cyo kugifungura ku mugaragaro ku itariki 30 kamena umwaka wa 2018.
Uwambayinema Marie Jeanne

robotstxt: allowed

filter: keep


text:
Inkuru mu buhanuzi
Hits: 37
Abanyamadini (Synagogue leaders) bamaze gusoma inkuru ikubiyemo reports zibinyoma bya Leta ya Kigali iyobowe n’abega, ubuhanuzi buvugako, agahuru kimbwa kahiye bituma abega batumiza cyangwa basaba amasengesho yo gusengera ingoma y’abega.
Ubutabera bw’ijuru heaven judiciary bwahise butegeka ko, ayo masengesho nation prayers break fast ahita acirwaho iteka!
Mu gihe bateguraga uwo mugambi za magigiri nazo zali mu mugambi w’ubugambanyi nk’uko bisanzwe iteka wo guhitana Umwami Kigeli Ndoli.
Harya ubwo masengesho Imana ya yumvisha ayahe matwi!? 😢 Ubundi umuntu iyo ashaka gutakambira Imana yirinda kwijandika mu byaha. Bamwe bari gusenga abandi balimo kuroga kandi bose nigikundi kimwe.
Guhunda z’abega zose zihora zicuramye. Kwica no kuroga ntabwo bijyana mu nzira imwe.
Ibyo bisa no kwireba mu ndorerwamo mu kanya ko guhumbya ukibagirwa uko wasanga!


text:
Guverinoma y’u Rwanda yanzuye ko guhera uyu mwaka w’amashuri 2022-2023, amafaranga y’umusanzu ababyeyi bishyurira abana, azaba angana mu bigo by’amashuri byose bya Leta n’ibifatanya na yo ku bw’amasezerano.
Nta kigo muri ibi cyemerewe kurenza amafaranga y’ishuri 975 ku mwana wiga mu y’incuke n’abanza, mu gihe ku wo mu mashuri yisumbuye ari 85,000Frw ku gihembwe.
Guverinoma y’u Rwanda yanzuye ko umusanzu w’ababyeyi ku burezi bw’abanyeshuri ungana hose mu Gihugu mu bigo bya Leta n’ibifatanya na yo ku bw’amasezerano.
Minisitiri w’Uburezi, Dr. Uwamariya Valentine yagize ati: ”Nta gahunda n’imwe yari ihari cyangwa se nta mafaranga fatizo yari ateganyijwe ku musanzu w’umubyeyi, ku buryo wasangaga buri shuri rishyiraho umusanzu uko ribyishakiye ku buryo wasangaga hari abaka menshi abandi bakaka make ndetse hakaba n’igihe hakwa n’ibitari ngombwa, ni ngombwa yenda ku ishuri ariko ntabwo byakagombye gusabwa umubyeyi”.
Yakomeje agira ati: “Ngira ngo hari aho mwabonye basabaga umusanzu wo kugura imodoka, ndetse hari n’ibyo amashuri menshi yajyaga asaba umusanzu w’inyubako cyangwa se umusanzu w’iterambere ry’ikigo, ibyo byose rero kuko byakorwaga ku bushake bw’ikigo rimwe na rimwe bakavuga ko byemejwe n’inama y’ababyeyi ariko ugasanga kenshi byakozwe na komite z’ababyeyi ahubwo bafatanyije n’ikigo ababyeyi ugasanga nta ruhare rugaragara babigizemo, nta buryo bwari buhari”.
Guverinoma yafashe umwanzuro ishyiraho ubwo buryo, ku munyeshuri wiga mu mashuri y’incuke n’abanza, umubyeyi asabwa gutanga umusanzu ungana n’amafaranga 975 ku gihembwe, Leta ikazajya itanga amafaranga y’u Rwanda 8775 kuri buri munyeshuri mu rwego rwo gufasha ibigo by’amashuri.
Mu mashuri yisumbuye, umusanzu w’umubyeyi ntugomba kurenga 19500 ku gihembwe ku munyeshuri wiga ataha, mu gihe uwiga aba mu kigo umusanzu utagomba kurenga amafaranga 85,000 hakiyongeraho umwambaro w’ishuri, ibikoresho by’isuku, ibikoresho byo ku meza, ibiryamirwa, inzitiramubu, ikarita y’umunyeshuri ndetse n’ubwishingizi bw’umunyeshuri.
Izi mpinduka zikozwe mu gihe ibiciro ku isoko bikomeje gutumbagira ku mpamvu zitandukanye zirimo Covid-19 n’ibindi bibazo byugarije Isi birimo nk’intambara, kuri ibi byose Minisitiri w’uburezi Dr. Uwamariya Valentine avuga ko babitekerejeho ndetse ko bazaba hafi y’ibigo.
Ati: “Ntabwo twe tuzagena igiciro ku isoko ariko nk’uko na bo basanzwe babigenza bafite uburyo bakora, bafite ababagemuriraga cyangwa abo bafatanyaga kugira ngo bagaburire ishuri. Mu gusuzuma bagasanga hari ikibazo bahuye na cyo icyo gihe nibwo tuzajya dukorana na bo turebe ni iki cyakorwa, ariko wenda no mu bihe bizaza ngira ngo aya mabwiriza ni mashya tugiye kuyagerageza bwa mbere, tugiye kubikora muri iki gihembwe cya mbere muzanabibona tuzaba hafi cyane amashuri”.
Ku mashuri y’icyitegererezo birasa n’aho aya mafaranga yashyizweho ari macye ugereranyije n’ibihabwa abanyeshuri bayigamo, kuri iyi ngingo Minisiteri y’uburezi yabitanzeho umucyo nk’uko tubikesha RBA.
”Amashuri y’icyitegererezo buriya hazamo byinshi nta n’ubwo ari amafaranga gusa, bizana n’uburyo bw’imikorere, ndetse na gahunda ikigo cyiha bishingiye ku buyobozi ishuri rifite, kandi nanone nk’uko twabivuze hari amafaranga yiyongeraho, 7000 ayo ngayo ishuri rizajya rigena uko riyakoresha ngira ngo wenda mwanibaza mu kugena aya mafaranga 7000 twatekerezaga iki? mu byo twatekerezaga, aya mashuri y’icyitegererezo usanga akenshi akoresha abarimu amasaha arenga mu gihe babigennye bagena muri aya mafaranga 7000 n’iki cyafasha wa mwarimu waje kwigisha muri week end cyangwa se nyuma y’amasaha asanzwe y’akazi ariko nanone hakazamo na bya bikoresho by’isuku mu mashuri, muzi ko hari abatumaga amasuka, hari abatumaga imikubuzo cyangwa se ibiroso byo gukora isuku ku mashuri. Muri aya mafaranga atarenze 7000 niho bazajya bagena uko bayagabagabanya ibyo ishuri ryakenera”.
Aya mabwiriza yo kuringaniza amafaranga y’ishuri mu bigo bya Leta n’ibikorana na yo ku bw’amasezerano, azatangira kubahirizwa muri uyu mwaka w’amashuri 2022-2023 ugomba gutangira mu mpera za Nzeri 2022.
Minisiteri y’Uburezi iherutse gutangaza ko igihembwe cya mbere cy’Umwaka w’Amashuri wa 2022-2023 kizatangira ku wa 26 Nzeri 2022, gusa abazajya mu wa mbere no mu wa Kane w’ayisumbuye bo bakazamenyeshwa nyuma, uyu mwaka ukazasozwa ku wa 14 Nyakanga 2023.


text:
Na Annonciata BYUKUSENGE
Bamwe mu babyeyi bafite abana bafite ubumuga bavuga ko kutabajyana mu ishuri atari ukubavutsa uburenganzira, ahubwo babiterwa n’imiterere y’ubumuga bafite nk’uko umubyeyi wo mu karere ka Huye waganiriye na Rwandanews24 abivuga.
Mugenzi Joseph ni umwe mu babyeyi bafite umwana ufite ubumuga bwo mu mutwe akaba atarigeze amujyana mu ishuri ngo yitabweho nk’uko abandi bana bafite ubumuga bajyanwa mu bigo bibitaho. Atuye mu karere ka Huye, Umurenge wa Huye, Akagali ka Rukira.
Ati: “Umwana wanjye yavutse ari muzima nta bumuga afite. Agize imyaka itanu mu gihe cyo gutangira ishuri mbona atangiye guhindura imyitwarire n’imico atari asanganywe. Ntabwo nahise menya ko ari ubumuga bwo mu mutwe afite kuko nk’ababyeyi twagizengo ni ugukura ariko tukabo bigenda bihindura isura uko iminsi ihita.”
Uyu mwana w’umukobwa witwa Musabyimana Claudine ari mu kigero cy’imyaka 27 y’amavuko, akaba yarafashwe afite imyaka itanu y’amavuko.
Uko Umwana yafashwe n’ubumuga
Mugenzi avuga ko Umwana we yajyaga afatwa agira isereri bakagirangi nikumwe abana bakina bakazunga muzunga babikora umwanya munini bigatuma yitura hasi.
Mu bihe bya mbere, inshuro zose uyu mwana yikubise ababyeyi be ngo bamubonaga aryamye ariko batabonye uko yafashwe.
Ababyeyi bakimara kubona ko Umwana afite ikibazo kidasanzwe nk’umwana w’imyaka itanu. Bahise batangira ku muvuza kuko muri icyo gihe umubyeyi we avuga ko yari afite ubushobozi.
Avuga ko amavuriro ashoboka yayazengurutse bitewe n’aho abaganga bamwoherezaga. Umwana yagize imyaka icumi ababyeyi bakimuvuza mu kizungu (kwa muganga). Kwa muganga bamaze kubabwira ko Umwana afite ubumuga bwo mu mutwe, bigiriye inama yo kujya kumuvuza mu Kinyarwanda bakeka ko yaba yararozwe. Aha naho ngo bahamuvuje igihe cy’imyaka itanu.
Mugenzi abonye ko umwana we yafashe imiti itandukanye igihe kirekire yahise ahagarika ibyo kumuvuza yemera ibyo yabwiwe n’abaganga ko Umwana we afite ubumuga bwo mu mutwe.
Atanga impamvu zatumye atamujyana mu ishuri
Uyu mubyeyi avuga ko bitewe n’uko Umwana we afatwa yitura hasi, aribyo byatumye atamujyana kuko ngo agira impungenge ko igihe ari ku ishuri uburwayi bukamufata, ari mu nzira ajyayo cyangwa ataha kuko adafite umuntu wajya amuherekeza bitewe n’uko uyu mubyeyi uri mu kigero cy’imyaka 76 y’amavuko nawe amaze kugira intege nke.
Impamvu atamujyanyeyo mbere agifite imbaraga ngo ni uko umugore we yahise afata inshingano zo kwita kuri uwo mwana n’imirimo yo mu rugo uyu musaza nawe agakomeza gushakira umuryango we imibereho. Umusanze mu rugo ntiwapfa kumenya ko afite ubumuga bwo mu mutwe n’ubwo afata imiti.
Karangwa François Xavier ni Umuyobozi w’umuryango uharanira uburenganzira bw’abafite ubumuga UPHLS, avuga ko kutajyana Umwana ufite ubumuga mu ishuri ari ukumuheza.
Ati: “Umwana ufite ubumuga ni Umwana nk’abandi niyompamvu agomba guhabwa uburenganzira bungana n’ubw’abandi haba mu burezi, ubuvuzi, mu nzego z’ubuyobozi, guhabwa serivisi n’ibindi. Iyo ibi atabihawe bitwa kumuvangura no kumuha akato kuko hari aho aba ahejwe. Uburezi bwo bufite umwihariko kuko kugira ubumuga ntibivuze kutiga.”
Akomeza avuga ko abantu bagomba gutandukanya umuntu n’ikibazo afite. Niba umuntu afite ubumuga bw’urugingo runaka, ntibivuze ko ahandi hose Atari muzima. Abafite ubumuga barashoboye, abantu bareke kubaheza.
Imibare itangazwa na UNICEF igaragaza ko 70 % by’abana bafite ubumuga aribo biga mu mashuri abanza. Zimwe mu mbogamizi igaragaza ni uko nta tegeko ririho mu Rwanda rihana umuntu wangiye umwana ufite ubumuga kujya mu ishuri, ikindi kandi amashuri menshi ntabwo akuze kwemera abo bana mu bigo byabo. Hiyongeraho ko ibyo bigo bidafite amashuri n’ibikoresho yorohereza abana bafite ubumuga, kandi n’abarimu ntabwo baba barahuguwe byihariye mu kurera abo bana nuko bakorohereza abo bana mu gihe barimo kubigisha nibyo bakenera.


text:
A testimony of Sula Karuhimbi
- Harassment and Discrimination
- Hiding Tutsis
- Death threats
- Burning wood made roadblocks
- Arrival of the Inkotanyi
- Liberation and Post Liberation
- Given a Plot of Land
- Visiting Memorial Centers
- Message to the young generation
- View on Unity and Reconciliation
- Genocide Experience
- Attack of Tutsis
- Hiding
- (Of Tutsis)
- Smearing Of Local Herbs
- Witchcraft threats
- Post Genocide Experience
- Help from the Rescued Tutsis
- Reflection on Unity And Reconciliation
- Reflection on Gacaca Courts
- Wellars
- Habyarimana
- Muhamudu
- Sezikeyes
- Bebe
- Mariya
- Ruhingura
- Ruzimpuhwe
- Rujuga
- Semugeshi
- Gafiligi
- Gaspari
- Bikotwa
- Bikerinka
- Runanira
- Rudahigwa
- Musa Twagirimana
- Ntakabanyura
- Kigali
- Rwanda
- Mugina
- Murambi
- Gikongoro
- Ririma
- Karuhimbi: Uko baje , baje ku itariki ari kuwagatu ku ijuma, niko baje noneho tubona inkongi y'umuriro twari ku isoko inkongi y'umuriro iravuze baravuze bati batwikiye abatutsi,noneho ii noneho twigira haruguru,hakurya hariya haba harashya , hakurya hakurya hariya haba harashya ,noneho rero tuje nijoro,dusanga ingo zahiye,runo rugo rwo hirya rwa rurimo gushya,noneho rwa rugo rwo hirya rurimo gushya n'abandi,noneho ndicara,mpicaye nkaba nari mfite abantu bandi,ariko bataribo,
- Aegis: Batari abatutsi?
- Karuhimbi: Yeee, ndababwira nti ibi bibaye n'ibiki? Bati abatutsi batewe, batewe mu buryo ki se? Birongeye birasubiriye! Kuva ndi umwana abatutsi babatwikira bakora hepfo babirukana none kandi birongeye? Nti nuko ereo nubwo,noneho babandi ndababwira nti umva rero bana iyi ntambara ibaye mwese mujye iwanyu ntago nshaka kuzapfana namwe,abana bamwe,ndabohereza barataha,noneho njyewe nguma hano,ngiye kubona nijoro ndasiba kuwundi munsi mbona bamanukanye umwana w'umuhungu araza arambwira ati jye nti ati hariho aho birukanye ibitabo by'umunyeshuri , avuye kwiga ibitabo byinshi noneho bizana umuhungu umwe ungana nuwo na wawundi.noneho ibitabo ndabibika ariko mbibika hariya,aba ariho mbishyira,muri iyo nzu hirya,noneho maze kubihashyira ngiye kubona mbona uwitwa Wellarisi araje, mushyira munzu nti uvuye he? Ati mvuye iKigali, waje ryari se? Ko Habyarimana yapfuye ejo bundi waje ryari? Ati naje ejo,mushyira mu nzu ndakinga,noneho hazamo undi,hazamo undi ,hazamo undi,hazamo undi mbona abakobwa,nti aba bakobwa nimbateranya n'abagabo bakazaza bakabasanga aha bazahita babivuga !nti abakobwa ntibagira ururimi rwiza, nti bahora baba bafite ururimi rubi,noneho wa mukobwa ndamubwira nti umva rero reka nze,nsekuye imiti umuti ndamuha nti wumywe,maze kuwumuha kuwunywa, undi ndawumusiga, noneho ndabwira bose nti nmutahe,ndasigarana nuyu!nibwo nsi
- Aegis: Abo wabwiye gutaha ni bande? Abatari abatutsi ?
- Karuhimbi: Iiii, nti nimutahe,bahise bataha bose nti nimujye iwanyu mujye kugwa iwanyu dore intambara yabaye,noneho nsigirana babandi babandi nkazana wa muti nkawubasiga simbuhagire,hazamo undi mwana w'umukobwa bose ndabagumana,noneho babakobwa bose mbashyira mu nzu kuko bari abana babivuga wawundi aba ariwe nsigarana mu nzu muzirika ku mwenda wanjye nyta,tugasohokana,twajya mu nzu tukajyana twajya hanze tukajyana,ndavuga nti ntaho nzajya n'aba bana nuyu mukobwa,bati tuzamukwambura,njya kuvoma bati turamukwambura nti nti mumunyambura ! mu munyambura se k ari umuhutukazi n'umututsikazi ? ndagenda njya kuvoma nsanga uko babigenje mbona imirambo hepfo, mbona iyindi hepfo, njya kuvoma nti iri n'ishyano nti ngibyi by'iwanjye, noneho baraza, baraza, baraza, baraza,noneho bamaze kuza, ndababwira, mbwira umuntu umwe nti biriya mukora n'ibiki ?bati ukavuga ngo biriya bakora ngo tuzakwica wagiye ku isoko,nibwo ngiye ku isoko wawundi nibwo ntanze antanze asanga nanyweye wa muti wanjye,undi ndawufite mu ntoki nti murabeshya ,bati n'igitangaza,noneho haza bajepe baturutse iKigali,umujepe umwe mwaka lisansi,maze kumwaka lisansi, nti nibangira mu nzu bakurikiyemo abantu nzabatwika nkuko nabo baje kuntwika, ubwo nguma aho ,noneho bara barankanga,bati tuzamwice,bati noneho ubwo yakunze abatutsi uriya mukecuru muzamwice ,ntituzi n'inkomoko ye ntituganira ntitunamuzi.
- Karuhimbi: Nuko nibwo ngumye aho ngumana aho aba bababndi mbereka aho baca hano hepfo ahandi nti mujye muza muce aha !noneho nabona bari ku irembo noneho biga amayeri yo kuza hano kuri aka gasozi bariho batemba baba ngo bajye bareba abaza.
- Aegis: Abahabaga ni bande ? n'interahamwe ?
- Karuhimbi: Abahabaga n'interahamwe, noneho abandi abatutsi bagaca hepfo aha, nasohoka nagenda mu gikari ako kanya nkaza nkamesa umwenda, nkawushyingura hariya nkavugiriza, nkavuza n'igikobwakobwa !bakinjira mu nzu noneho niga gufata amagufuri nkashyiraho hano munzu urugi ruri hano nururi hariya n'urundi ruri hirya, nuko turabana ukwezi kurashira, noneho haza abandi mbonye baje bagiye gusaguka nibwo nabajyanaga ruguru uriya nagenda
- Aegis: Ruguru kwa nde ?
- Karuhimbi: Ntitwajyanyeyo ra ?
- Aegis: ...
- Karuhimbi: Kwa Muhamudu, kwa Sezikeye ! nkabajyanayo, noneho na na gera aha, nava kwa Sezikeye nagera aha nasiba rimwe ubwa kabiri akantu ka kandya nkongera nkasubirayo, nkongera nkma nti basagutse ? nti nawe baraza ati iii nkongera babandi nkabagarura, nkareba aho duca, nkaba najyanye umuti nkabasiga tukongera tukagaruka,
- Aegis: Nagirango nkubaze mu gihe abajepe bazaga n'interahamwe, wabigenzaga ute kugirango binjiremo be kwinjira mu nzu ?
- Karuhimbi: Navugaga ngo Nyabingi irabarya !narajegezaga ibintu nkabihamagara nkajegeza, nti Nyabingi ibarye ! nkabwira babandi baje nti niko ? bati iii nti mufite ibitega ? mwaracishije mwavuye mu mahanga mucishije n'ahandi ? nanjye nabaye mu Rwanda nanjye ndacisha ? mfite Nyabingi henga nze !nkahaguruka nkakomanga ntya ! bikajegera n'imiringa ibingibi, bakiruka, bamara kwiruka bakagenda nibwo bongeye bahamagaye interaha nibwo bahamagaye abandi bajepe, umujepe araza bo baza bavuga bati turasha umuuti ? nti umuti ki ? bati turashaka ibitungurusumu nti reka nze njye kubizana, noneho nkaba nashigishe igikoma, ndabaha, turanywa, ndababwira nti niko ye ? bati, nkingura urugi, nti murarora ? bati iii ubu se mureba hari abantu barimo ? bati oya, kuki se munteza abantu bavuga ngo mfite abantu ? ubu ndi umukecuru nahisha umuntu ?namenya guhisha umuntu w'umwana cg umugore ? naravugaga ngo nimvuga ngo n'umugabo, barabikeka nabo, noneho nkanga kuvuga abagabo, nkavuga abana, abana nti mubareba bati iii, nti nuko rero nzabateza igisimba, ibisimba bibarye.
- Karuhimbi: Nibwo bahagurutse, noneho baragenda bageze hirya barongera bazana biriya bitiii bagira batya, bariyeri nijoro ndagenda ndayizana ndayicana, abari munzu barampamagara bati jye ? kucana bariyeri ya bandi ? nti wese ko bagucana ? nti ntibishoboka ! Wellarisi niwe wampamagaye.ndamubwira nti ntuzongere kumvuga, nza aho ibikombe biri nkazana nkajyana, nkabashyira, ntimugasohoke !mujye munnya aha ! munyara aha !nkabijyana bati ko tukwishe se ?nti hari ugupfa kurenze uku ? akaba ariko mbikoresha, ubwo rero ndabitunganya, maze kubitunganya, noneho haza abandi bajepe bampa umukobwa waturutse ku Mugina.bati uyu mukobwa rero bati mujyane, turamuguhaye, nawe watugiriye neza, intambara nishira tuzaza tumukubaze, nidashira mugapfana basi ! nuko rero haza ibintu by'ibimamara byigize ashwi, nibwo bambwiye bati duhe uyu mukobwa nti ntibishoboka uyu mukobwa simubaha, nti n'uwanyu ? bati uramuduha ? nti ntibishoboka ! umukobwa ati umva ! aho kugirango bakwice, reka banjyane ! nti ntibishoboka, nti reka mbanze nsenge, nzana umusali nshyira hano, ndasenga, ndavuga nti Mana mbera hafi, ntabara, nibwo umukobwa asohotse bajyanye, umukobwa igihe bakimwambura imyambaro, inkotanyi ngo pa pa pa pa ! nibwo zivuze, nibwo inkotanyi zije, noneho babandi ati buretse, nibwo bagiye umukobwa abacitse.
- Karuhimbi: Amaze kubacika nibwo baje nibwo bandashe,nibwo interahamwe zimanutse zituruka hariya haruguru n'imbunda na twa masotera baratera baratunga ndareba nicaye bene hano nti na ‘ayubusa!nga apu nuko bagenda batyo,imbunda bagenda bazita aha ,izindi bazita hariya, babandi baraje ,nzamukana na wa mukobwa witwa Bebe tu tujya kuvoma inkotanyi ziraza ngo niko ? nti iii ! ngo kuki utahunze ? nti mpunga iki se ? ngo uhunga inkotanyi ? nti najye ndi inkotanyi !nti niba unshaka umbwire nti nanjye ndi inkotanyi, nti nta nkotanyi induta, ngo uri umukecuru, nti ndi umukecuru ! nti none se niba ufite umubyeyi wawe ukaba uri inkotanyi ? nyoko si inkotanyi ?nibwo banzanye imuhira hano nibwo babashuhuje babshyira hanze, n'uko bigenda bityo.
- Aegis: Nka abantu bari iwawe, ni nka bangahe ?ujya wibuka umubare ?
- Karuhimbi: Nibuka ko ari abo nzi amazina ariko kandi njijwe ni mirongo itanu na bane ariko abandi ni benshi
- Aegis: Wari ubazi se aho bakomoka ?
- Karuhimbi: Bakomokaga iKinazi, bakomokaga aho bakomotse hose, undi n'umugabo wo hirya aha na mushiki we n'abana be babiri bose, uuu kandi ujya ujya gukora urukundo abanza uwo bari kumwe,
- Aegis: Ndagirango nkubaze, ubundi kugirango baze hano, bumvaga ko uri umuvuzi wa gakondo bari basanzwe baziko hari ubundi bushobozi ufite
- Karuhimbi: Bari bazi, bari bazi yuko mba mbasuhuza mu gitondo nkavuga, mwaramutse ? mwiriwe ! bakabona abantu baturuka hirya no hino bakarara hano,
- Aegis: Baje kwivuza,
- Karuhimbi: Oya, baje kungenderera gusa uu
- Aegis: None kugirango ariko baze hano iwawe hari ikintu bari bakurikiye eeee
- Karuhimbi: Navuraga amahu, mvura amahumane, nkavura zona, nkavura umwijima, wabyumvishe ? eeeh zona, umwijima n'indwara za kera ziriya zitwa imitezi narazivuraga, imiti yose ndayizi uretse ko ibyo uuuuh
- Aegis: None se kugirango wowe ubashe kujya kubabwira ko ukoresha za nyabingi n'iki ……….
- Karuhimbi: Barebaga ko ndi umukiga, uuuh
- Aegis: Wari ugmije iki se kugirango ubabwire ko urakoresha nyabingi ?
- Karuhimbi: Nari nkami nari ngamije yuko ntabona intumbi imbere yanjye, naravugaga nti nibapfa nanjye ndapfa, ariko ndazibarisha.
- Aegis: Mu bantu se waba warafashije, hari abajya baza kugusura ?
- Karuhimbi: Umva, uriya mukecuru Mariya, kuva twahunguka mpinga imirima ye nta handi agasambu kanjye ni kanuyu, nicyo kintunze.
- Aegis: Nta bandi bajya ba….
- Karuhimbi: Aaa, uriya mugabo, Bourgmestre
- Aegis: Ninde ? Wari Bourgmestre Welars
- Karuhimbi: Eeee, Welars, arantunga ibyo, nariye bye birarenze! Uretse ko yuko ngo bavuga ngo ndi umusazi ngo aba yarampaye inka? Ese ubwo iyo nka yari kuyimpa ikaragirwa nande? Kereka iyo mba warahingutse nkubu akayimpa nkayiguha ukayijyana ukajya ungemurira amata ,uuuh
- Aegis: Ajya akubwira se nk'amakuru y'abandi washoboye gufasha?
- Karuhimbi: Abandi na ba ba barazimiye, baragiye, ariko waba, utubatse utariho ukavuga ngo kanaka nagire icyo angororera? Leta izangororera n'Imana.
- Aegis: Hanyuma se nkawe wumva, urareba uri umukecuru n'kuki ubona abandi batagize uriya mutima wo gufasha abantu?
- Karuhimbi: Nabibonaga ndi umwana mbona iwacu, bahisha abatutsi, intambara ntago ibaye ubu! Yarahoze mutaranavuka! Mu Bufundu, bica Ruhingura, Ruhinguka bakica Ruzimpuhwe rwa Rujuga, nararoraga! Bakicaaa umugore wa Semugeshi! Nararoraga! Babashyira munsi y'urutara ndora, nanjye hariho abo narenzagaho ibishingwe, nd'umwana, baza kuvuga nti reka da! Ubwo se sinaroraga? Nararoraga, na none mu yindi ntambara, mu ntambara ya ka ya kamarampaka, bicana, nararoraga, nari ndaha ndi umugore! Mabukwe na databukwe bahisha barahisha, bahisha abantu! Bica umu gafirigi Gaspard, Gaspard ariwe Gafirigi, bica murumuna we Bikotwa! Bahisha abo, kwa databukwe bahisha amasanduak atatu, y'amafaranga, ubwo nararoga! Ubwo se kuki ntari nkwiye kubigira? Mama, mama bavuye kugesa uburo aba abo wa wundi bamushyira mu rwina bashyiramo abagabo babiri mu rwina barenzaho uburo, ubwo se sinaroraga? Umwana umwana ava mwa nyina.
- Aegis: Harya ubundi ufite imyaka ingahe?
- Karuhimbi: Mfite imyaka miro, navutse muri cumi na kabiri.
- Aegis: Ubwo nukuvuga ni muri …..
- Karuhimbi: Mfite mirongoo icyenda n'ingahe
- Aegis: N'ibiri
- Karuhimbi: N'ibiri
- Aegis: Bikerinka nawe baramwishe
- Aegis: Kera ?
- Karuhimbi: Bamwishe muri iyi ntambara, dore umwuzukuru we ari he? Ngwino mwa ngwino! Dore nguyu eee n'uwa mukeba wanjye nyirakuru ni mukeba wanjye akana nagiye kukazana kapfushije ababyeyi nta kantu kagira uuuh
- Aegis: Hanyuma nkawe, ngiye kukubaza, urareba utubwiye ko ukuze, hari abana bagenda bareba, hari ahantu wigeze usura habereye amahano? Ngo ……
- Karuhimbi: Ahabereye amahano mvuyeeee imura imurambi intuza
- Aegisa: iMurambi
- Karuhimbi: iMurambi
- Aegis: Ya Gikongoro
- Karuhimbi: Uuuuh,.ya Gikongoro
- Aegis: Wararebye witegereza ishyano ryaguye?
- Karuhimbi: Uuh, nubu singikoma, sinabaze, se? Ntitwari kumwe ? ariko wowe ntiwahageze ? nari kumwe nabaze ibihumbi, nabaze ibihumbi mirongo ine barambwira bati rekeraho, kuko nabonyemo n'umusilamu,
- Aegis: Hanyuma se ubw ndakubaza, iyo ubonye ishyano ryaguye mu Rwanda, ubungubu nama wagira abakiri bato n'abandi bantu n'iyihe ?
- Karuhimbi: Inama nagira abari bato,nabanza kuyigira abazungu,nkababwira kuko bajya kwica,bajya kwica mu gihe cya kera bica agasore ka Runanira, n'umukobwa wabo n'umuja wabo bavuga ngo nimuga ngo ni musaza we wabishe, RUDAHIGWA yaragiye azana abazungu azana n'amafoto ashyira hejuru y aya mafoto naho ba babiciye ,hazamo amafoto y'umugabo we bavuga nicyo yamwiciye, ni nicyo yamwicishije,bahita bahita bamufata ahita yemera n'ubu abazungu nuko banzanira abantu nkuku bantwikiye , bakaza bagashyira cya cyuma cyo hejuru abantwikiye bakaba bafata n'abantera bakaba babafata,
- Aegis: Nyine turakubaza icyo wabwira abazungu n'iki kubyerekeye uru Rwanda ubona hari uruhare bagiye babigiramo ?
- Karuhimbi: Oya,nta abazungu nabonye bishe, uuuh
- Aegis: Ariko nyine iyo amateka agenda igihe yagiye aba wenda hari icyo bari gukora kugira ibyo babikingirire?
- Karuhimbi: Iii samateka nari gukora nkuko nabo bayakora, nuko badutabaye, n'icyo nabashimiye, baradutabaye, n'ubu bakomeze badutabare, batabare abategetsi, batabare abo basumba, batabare nkuku, nkuku bamfashe amafoto, bavuge bati uyu mukecuru arashinganye! Banshingane,
- Aegis: Hanyuma ndakubaza inama muri rusange yo kugirango nk'ibi ibyabaye bitazongera kubaho n'iyihe nama waha abantu
- Karuhimbi: Ni ugusenga Imana.
- Aegis: Nta kindi ubona mu mibanire …
- Karuhimbi: N'ugusenga Imana ntaho njyewe sinzabana nabo kuko banyiciye umwana ejobundi umuhungu, banyicira n'umugabo.
- Aegis: Uravuga abantu bicanye? Interahamwe?
- Karuhimbi: Interahamwe,uuuh
- Aegis: Ntabwo se wumva ubwiyunge bwo ko bukenewe?
- Karuhimbi: Nibiyunge, nibasohoke babashyire hanze, nibamara kubasohora, bose babashyire hanze, uwibye bakamufata bamurasire aho.
- AEGIS: Wowe wumva ko Uwakongera gukora ikintu nk'iki ngiki ari ukwicwa?
- Karuhimbi: N'ukwicwa! Kuko aravuga ati ko nzica, nkafungurwa, nzaba iki? Ni niba wakoze ikintu bakaba bagufashe ,nibakwice,
- Aegis: Nibyo ubona mbese ubona ko hakwiye kubaho ibihano bikomeye?
- Karuhimbi: N'ibihano bikomeye bikaze, uwo hakurya avuge ati kanaka yishe none ibyo bakoze, nitubikora bakadufata natwe baratwica!
- Aegis: Hanyuma se nkawe wa kera wigeze wumva ibi bintu bya amoko igihe yagiriyeho,
- Karuhimbi: Jyewe?
- Aegis: Cg uko yaje?
- Karuhimbi: Ama, nararoraga.kandi kandi aribyo mbabwira nti nararoraga!
- Aegis: Byagenze gute bayashyiraho?
- Karuhimbi: Uwarutaga undi bara, uwarutaga undi baramu baramuryaniranaga bakavuga bati uriya mututsi ntakwiye kubaho
- Aegis: Mbese uwo babonaga yifite bamwitaga umututsi?
- Karuhimbi: Yiiiii, wabonaga yifite? Babona uri umuhinzi ukora babona uri umuhinzi ukora? Bati uriya n'umututsi, atunze inka ,bati nimumwice, tumwibe,tugire dute tujye mu bye
- Aegis: Mbese ubundi urumva ko ibintu by'amoko byagiye bijyaho bikurikije nu nuko umuntu yari akize?
- Karuhimbi: Uko yari afite ,uko yari ameze ubundi bose bavaga indi imwe,ukagira mwene nyoko ukavuka wamukibita amaso.wabona akuruta agiye kwa she agiye hariya yakorera uriya akamuhereza inka ati shyuuu ati wa mututsi baramuhaye ati umwice,nta kundi
- Aegis: Byatuma noneho ushaka kutubwira uko cyane abantu bagendaga bapfa ibintu?
- Karuhimbi: Bapfaga ibintu ,uuu bapfaga ibintu , umuntu nkuwo mwana muri kumwe babona uko asa,babyara undi mwana ba batasa ,bati uriya bamubyaranye n'umututsi kandi ise wabo ari umwe,
- Aegis: Ndagirango nkubaze ku bintu byerekeye ubumwe n'ubwiyunge uri kumva hakorwa iki kugirango bugerweho?
- Karuhimbi: Ubumwe n'ubwiyunge? Ako ubu urashaka ko nkubwira ubumwe n'ubwiyunge? Eeeeh, reka rero nkubwire! Ubumwe n'ubwiyunge muzagenda mwicare hariya asome ku nzoga usome ku yindi aguhereze,namara kuguhereza, uvuge uti ndashaka kujya gukonyora,uhite ujya gukonyora ,ugaruke usange ya nzoga arayihumanyije uup akwice,jye ntabwo nziyunga ngo dusangire
- Aegis: Mbese ubwo n'ukuvuga wowe ibintu ubona byabaye mu Rwanda
- Karuhimbi: Ibyabaye mu Rwanda ni bya kera
- Aegis: Byarakurenze ?
- Karuhimbi: Byarandenze, uuuh
- Aegis: Ariko se na none uru Rwanda ko rukeneye kubaho
- Karuhimbi: Dukeneye kubaho, ua uzagukunda? Ubu ngubu bira biraruhije, nibabafungure gusa, baze bage iwabo bakore uwo basenyeye bamwubakire, uwo basenyeye bamwubakire, nibamara kumwubakira nibyo babane, uwa uwiteye hejuru bamufate bamusubizemo ntazavamo azavamo ntabwo azavamo.
- Aegis: Naho nko se kubyerekeye gacaca unayizi yakera, iyubu ubona yakorwa ite?
- Karuhimbi: Iyubu, iyubu, umva, gacaca y'ubu abenshi bishe barapfuye! Bagiye biyahura, yewe n'abanjye banteraga no hirya aha kuru uyu muhanda bahambyemo abantu hano ku muharuro, ku muharuro wanjye hano babonye ko bapfuye baravuga bati uriya mukecuru ubwo asigaye aratuvuga bahita biyahura.
- Aegis: Ariko tuvuge nka gacaca y'ubu tuvuge abishe bariho
- Karuimbi: Nari ndaha munzu, nicaye ntya! Mbambye ntya, sinabona kanaka ngo araha abari mu nzu barumvaga abanteraga, barazaga bantera nkavuga cyane abari mu nzu akaba aribo bandika, ntabwo nibuka amazina yabo rero kuko baturukaga kure
- Aegis: Ariko se nk'impanuro waduha kugirango gacaca igende neza abanyarwanda bongere babe abanyarwanda ni mpanuro ki ?cyane dushaka kumenya nko kubyerekeye ukuri
- Karuhimbi: Ukuri, ukuri n'ukugirango bazane cya cyuma
- Aegis: Kimeze gute ?
- Karuhimbi: Kirahari, kirahari mwimpisha, we ntubizi jye ndabwira abarimo hariya muri kiriya kigo babazane babafungure bazane icyuma babashyire icyuma hirya no hino uwakoze icyaha wese azazamo, nanjye bazampamagare, nanjye bazampamagare
- Aegis: Ubwo cg urashaka kutubwira ko ibintu byo kunga harimo harimo ababibonaga,
- Karuhimbi: Eee, harimwo aba n' ababibonaga ,
- Aegis: N'ukuvuga ngo abo babibonaga bashobora kugira umuganda batanga bagasobanura uko ibintu byagenze?
- Karuhimbi: Eee bakabivuga ,uuuh
- Aegis: Icyo ubona kugirango ukuri kugaragare?
- Karuhimbi: Niko kuri kugiye kurimo ,kuko ababicaga n'abasibirizaga nibyo,hakaba harimo nabo babeshyera
- Aegis: Hanyuma se nka wowe ubona cyane icyatumye iyi genocide iba abantu baka………
- Karuhimbi: N'inda nini, n'inda nini no kujya kuzungura, bakavuga bati uyu ntitumushaka, uriya yarize, agira amashuri agira kujya iBurayi agira ku hari na da na musaza wanjye uheze iburayi, witwa Mussa Twagirimana yaheze iyo yagiye ku bwa kera bashaka kumwica ubu niyo ari.
- Aegis: Urabona ibyinshi bishingiye noneho ku mururumba inda nini
- Karuhimbi: N'umururumba!
- Aegis: Hanyuma se kugirango ibyo bitazongera ingamba zafatwa n'inki izihe?
- Karuhimbi: Nibaze bahinge, baze bakore, ugize nabi ugize impanuka imutware, ugira kuvuga ati ndashaka ibi n'ibi no kwanga undi agende bamujyane.
- Aegis: Hanyuma se nkawe nk'inama ubwo waduha ya nyuma
- Karuhimbi: Iya nyuma nimufungure ba bariya ba ba banze kuvuga bati ntago twise,none ubwo tutishe wenda muturekere ibyo kandi koko harimo aba abatishe bavuga bati ntitwishe,harimo uwarebaga ,harimo n'umuhungu wanjye uriya uri ahantu iRirima mwene Bekerinka,witwa nta Kabanyura ,we yazize ngo yuko uwo yari yarahishe mbere nyuma asubiyeyo bongeye bagarutse bica wawundi baramubaza bati ngaho, tubwire abaje iwawe bari baje kwica wa muntu arihe? Umuhungu ati ntabwo mbizi ko aribo bamwishe, ati tubwire abo aribo? Nicyo kimuhejejemo.n'abandi n'abandi n'abandi, naho abishe koko bavuga bati twarishe barishe, ariko akantu ka gaci gaciye bugufi ka kantu ka ka nyamuhererwa, kakaba gafunze, bariya bakomeye bavuga bati twarishe kariya nigaheremo, ntabwo kishe.
- Aegis: Ubwo nukuvuga ko harimo abantu bakomeye badafunze
- Karuhimbi: Iiyiiiiiii,naho buriya buciye bugufi
- Aegis: Ubundi ahangaha, watubwiye ko wahishe abantu benshi babagaho gute? Wabonaga ibyo kubagaburira gute?
- Karuhimbi: Si wowe wanze ko nkugaburira,ngo nawe urebe ibyo baryaga?baryaga ibishyimbo,baryaga ibijumba ,uuuh
- Aegis: Washoboraga kubikura he se?
- Karuhimbi: Aha Munsi y'urugo rwanjye,uuuh
- Aegis: Nta baturanyi bagufashaga ku …..
- Karuhimbi: Aho re! N'uwicaga undi yarazaga nkuku wa wamubwira nkuko umbwiye ukagira uti iii ubwo akaba aramutanze, ntacyo nakomaga, ntacyo navugaga.
- Aegis: Mbese ntabwo wigeze wiyambaza abaturanyi?
- Karuhimbi: Reka da! Uwo niyambaje nuwo umwe najyanagayo umuntu
- Aegis: Witwa nde? Muhamudu?
- Karuhimbi: Muhamudu, niwe najyanaga umuntu nti ba umbikiye umuntu nabwo sinamubwiraga ngo mfite abantu ,uuh naramubwiraga nti mpuye n'uyu muntu mumbikire
- Aegis: Ubwo watinyaga iki?
- Karuhimbi: Natinyaga ngo batamvuga ,uuh
- Aegis: Ako se nko muri icyo gihe nyine ibiryo uko kwezi kose washoboye kubibona kurinda kurangira cg baryaga dukeya?
- Karuhimbi: Ariko kwari uko ukwezi ko ari amezi abiri? Intambara yamaze amezi abiri. Nari mfite ibijumba nari mfite ibishyimbo narahingaga nari nkiri muto
- Aegis: Ariko harimo wenda nabasohokaga bakagenda?
- Karuhimbi: Aka uuuuu, cyeretse ucancitse, uwancitse umwe n'ubu arafungiye iGitarama kuko baramusahuye n'umututsi bari banamutwikiye muri icyo gihe mvuga ageze hano hakurya yigura ikimasa, baravuga bati ngaho rero kubita umurambo, ngo akubita umurambo nicyo bamufungiye, ntawe yishe, ariko akaba afunze.
- Aegis: Ubwo afungiye nyine ibyo ngibyo yemeye gukora.
- Karuhimbi: Iii,nibyo cyakora dufu tuje duhungutse nijye wagiye muri leta nti njya guhuruza nti nimuze munkurire imirambo imbere yanjye
- Aegis: Mubantu wahishe bose hari n'umwe wapfuye?
- Karuhimbi: Huhu, bariho bose kandi bariho kubya ,abenshi baragiye iBugande ,umwe yohereje utu undi yohereje iki ati uu tumenye ko uriho,bariho bose,
- Aegis: URAKOZE


text:
Impamvu zituma twizera Umwami Yesu Kristo.
Mu materaniro ya CEP ari kuba hifashishijwe imbuga nkoranyambaga,Umwigisha muri iki cyumweru ni Maombi Theogene akaba ari Umukristo usengera ku mudugudu wa Nyarugenge, muri nibature kugeza kuri uyu wa gatatu Umwigisha ari kutuganiriza ku magambo meza afite intego igira iti”Impamvu zituma twizera Umwami Yesu kristo”.
Umwigisha yatangiye asoma Ijambo ry’Imana muri bibiliya mu butumwa bwiza uko bwanditse na Yohana ibice bitatu,umurongo wa mirongo itatu n’agatandatu(Yohana 3:36) hagira hati”uwizera uwo Mwana aba abonye ubugingo buhoraho,ariko utumvira uwo Mwana ntazabona ubugingo,ahubwo umujinya w’Imana uguma kuri we.”
Kwizera uyu mwana biha umuntu amahirwe yo kuzabona mu bugingo buhoraho ariko utayumvira afite ibihombo bibiri bikomeye. Igihombo cya mbere bafite bahombye ubugingo buhoraho bishatse kuvuga ko bariho none ariko ejo batariho, icya kabiri Umujinya w’Imana uzaguma kuri bo.
Iyo usomye neza muri Bibiliya mu gitabo cy’itangiriro mu gice cya mbere ubona ko Imana yaremye Umuntu nta cyaha kimuriho kugira ngo ikomeze kubana neza n’umuntu imushyira muri edeni ifite ibyangombwa byuzuye bizatuma umuntu abaho neza.Hari ibyagombwa birindwi byari mu Edeni bigaragara muri bibiliya,ibyo byangombwa nibi:
1.Yashyizemo Izuba riva iburasiravuba
2.igiti cy’imbuto ziribwa zizatunga abari muri Edeni
3.Hari igiti kimenyesha ikiza n’ikibi
4.hari igiti cy’ubugingo
5. Hari umugezi,muri Yeremiya 17:7-8 hagira hati”hahirwa Umuntu wizera uwiteka,Uwiteka akamubera ibyiringiro. Kuko azahwana n’igiti gishorera imizi mu mugezi,ntikizatinya amapfa nacana,ahubwo ikibabi cyacyo kizahorana itoto,ntikizita ku mwaka wacanywemo amapfa kandi ntikizareka kwera imbuto zacyo.” Mu yandi magambo,Umukiranutsi afite ubushobozi bwo kubaho mu gihe cyose.
6.Hari ubutaka bufite zahabu bishatse kuvuga ko mu bwami bw’Imana hari ubutunzi buruta ubundi
7.Imana yagendaga muri Edeni
Nyuma muri Edeni haje kuzamo icyaha byaje gutuma Umuntu atongera gusabana n’Imana ariko iyo usomye mu bakolosayi 1;20 havuga ko Imana yongeye kwiyunga n’Umuntu biyuze muri Yesu kristo mbese ntabundi byari buhari bwo kongera kwiyunga n’Imana Atari ukwizera Yesu Kristo.
Umwigisha avuze ko”Umuntu utizera Yesu kristo,ubuzima bwe muri mu manegeka” kuko Yesu niwe Adamu wa kabiri waje ku dukuraho ibyaha byazanywe na Adamu wa mbere kandi ibintu byose byari biri muri Edeni,Imana Yabishyize muri Yesu kristo.
Dore ibyo Imana yashyize muri Yesu kristo:
1.ibintu byose byongeye kuremerwa muri Yesu kristo kugira ngo byongere kubasha gusabana n’Imana(Abefeso 2:10)
2.ibintu byose biri mu isi kugira ngo ubyakire binyura muri Yesu.
3.ibiboneka byose ndetse n’ibitaboneka tubyakirira muri Yesu kristo(Abaheburayo 11:3)
4.Intebe z’ubwami(thrones),Imana yazishyize muri Yesu kristo
5.Ubutware byose Imana yabushyize muri Yesu bivuze ko adahari bitabaho.
Nuko rero Benedata nkuko byanditse uri zaburi y’125 ngo”abiringiye uwiteka Bameze nk’umusozi wa siyoni,utabasha kunyeganyezwa ahubwo uhora uhamye iteka ryose, mureke twizere Umwami Yesu nta buryarya,ntacyo tuzakena.
Shalom!!
1,006 total views, 4 views today


text:
Ivanjili ya Mutagatifu Luka 1,5-25
Ku ngoma ya Herodi, umwami wa Yudeya, hari umuherezabitambo wo mu cyiciro cya Abiya, akitwa Zakariya, n’umugore we akaba uwo mu muryango wa Aroni, akitwa Elizabeti. Bombi bari intungane imbere y’Imana, bagakurikiza badatezuka amategeko n’amabwiriza yose ya Nyagasani. Ariko nta mwana bari bafite, kuko Elizabeti yari ingumba; byongeye bombi bari bageze mu zabukuru. Igihe rero Zakariya yariho akora imihango y’ubuherezabitambo imbere y’Imana, mu mwanya ugenewe icyiciro cye, nk’uko abaherezabitambo babigenzaga, ubufindo buramufata ngo ajye gutwika ububani mu Ngoro ya Nyagasani. Rubanda rwose rwasengeraga hanze igihe cyo gutwika ububani. Nuko Umumalayika wa Nyagasani amubonekera ahagaze iburyo bw’urutambiro rw’ububani. Zakariya amubonye arikanga, ubwoba buramutaha. Ariko Malayika aramubwira ati «Wigira ubwoba, Zakariya, kuko isengesho ryawe ryashimwe: umugore wawe Elizabeti azakubyarira umuhungu, maze ukazamwita Yohani. Azagutera ibyishimo n’umunezero, kandi benshi bazashimishwa n’ivuka rye, kuko azaba umuntu ukomeye mu maso ya Nyagasani. Ntazanywa divayi n’icyitwa inzoga cyose, kandi azuzura Roho Mutagatifu akiri mu nda ya nyina. Azagarura abana benshi ba Israheli kuri Nyagasani, Imana yabo, kandi azagenda imbere y’Imana arangwa n’umutima n’ubushobozi nka Eliya, agira ngo yunge ababyeyi n’abana babo, no kugira ngo ab’ibigande abagire intungane, maze ategurire atyo Nyagasani umuryango umutunganiye.» Nuko Zakariya abwira Malayika, ati “Nzabibwirwa n’iki, ko ndi umusaza, n’umugore wanjye akaba ageze mu zabukuru?» Malayika aramusubiza ati «Ndi Gaburiyeli uhora imbere y’Imana; natumwe kukubwira no kukugezaho iyo nkuru nziza. Nyamara guhera ubu ngubu ugiye kuba ikiragi; ntuzongera kuvuga kugeza ku munsi ibyo bizaberaho, kuko utemeye ibyo nakubwiye bizagaragara igihe cyabyo kigeze.» Ubwo rubanda rwari rutegereje Zakariya, rutangazwa n’uko yatinze mu Ngoro. Aho asohokeye, ntiyari agishobora kuvuga, maze bamenya ko yabonekerewe mu Ngoro. Nuko aba uwo kubacira amarenga, akomeza kuba ikiragi. Iminsi y’imihango y’ubuherezabitambo irangiye arataha. Hashize iminsi, umugore we Elizabeti arasama, amara amezi atanu atajya ahagaragara, avuga ati «Dore ibyo Nyagasani yangiriye, yarangobotse ankiza icyankozaga isoni mu bantu.»


text:
[wptab name=’Isomo: 2 Korinti 9′]
Isomo ryo mu Ibaruwa ya kabiri Pawulo Intumwa yandikiye Abanyakorinti 9,6-10
Muramenye ko «Uwabibye ubusa, asarura ubusa, naho uwabibye byinshi agasarura byinshi!»
Buri wese rero atange uko umutima we ubimubwira, atinuba, adahaswe, kuko Imana ikunda utanga yishimye. Imana ifite ububasha bwo kubasenderezaho ibyiza by’ubwoko bwose, kugira ngo muhorane ibya ngombwa igihe cyose no muri byose, mugasagura ndetse n’ibibafasha gukora ibikorwa byiza. Nk’uko byanditswe ngo «Yatanze ku buntu, akwiza abakene; ubutungane bwe buzahoraho iteka.»
Uha umuhinzi imbuto zo kubiba, akanamuha umugati wo kurya, azabaha namwe imbuto, azirumbure, kandi agwize umusaruro w’ubutungane bwanyu.[/wptab]
[wptab name=’Zaburi ya 111 (112)’]
Zaburi ya 111 (112),1-2.5-6.7-8.4b.9
Alleluya!
Hahirwa umuntu utinya Uhoraho,
agahimbazwa n’amategeko ye!
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Hahirwa umuntu ugira impuhwe, kandi akaguriza abandi,
ibintu bye aba abigengana ubutungane.
Nta bwo azigera ahungabana bibaho,
azasiga urwibutso rudasibangana.
Ntakangaranywa n’ibihuha bibi,
akomeza umutima akiringira Uhoraho,
8umutima we uhora mu gitereko, ntagire icyo yikanga,
agashobora kwirebera uko abanzi be bigorerwa.
Koko impuhwe, ineza n’ubutungane,
ni byo bimuranga.
Agira ubuntu, agaha abakene ataziganya;
ubutungane bwe bugahoraho iteka,
akagendana ishema n’ubwemarare.[/wptab]
[end_wptabset]


text:
Umuturage witwa Rukundo Emmanuel utuye mu Mudugudu wa Bandamiko,mu Kagari ka Karambo mu Murenge wa Mukura mu Karere ka Rutsiro, aravuga ko ahangayikishijwe n’itotezwa akorerwa n’abantu baturanye, nubwo uwo twabashije kuvugana muri abo abihakana,
Rukundo Emmanuel umugabo ufite imyaka 32 y’amavuko, yarokotse Jenoside Yakorewe Abatutsi mu 1994 asigara wenyine mu muryango wabo, kuri ubu atuye mu itongo ryo kwa sekuru mu Murenge wa Mukura, avuga ko akorerwa ihohoterwa n’itotezwa n’abagabo 5 bo mu rugo rumwe, ku buryo asaba kwimurwa aho hantu.
Ati “naratotejwe,nkajya mbwirwa amagambo mabi ngo bene wacu barapfuye bansigira inda zabo ngo n’ubwo narya sinzahaga, ndahinga sineze bakandandurira imyaka bakayijugunya, mperutse gushyingura mushiki wanjye, barangije baragenda barandura umusaraba wari uri ku mva, barawujugunya, nabibwiye abayobozi bakoze iperereza, basanga ni byo ariko ntibagira icyo babikoraho, mu byukuri ndi hagati y’abanzi bandembeje kandi bavuze ko bazangirira nabi, ndasaba ko byibuze banyimura hano ngahunga aba bantu”.
Bamwe mu baturanyi ba Rukundo bavuga ko akorerwa itotezwa ku buryo bugaragarira buri wese.
Ntakirutineza Théophile umwe mu bagabo batanu Rukundo avuga ko bamutoteza, ahakana ibyo uko amutoteza.
Ati “uriya mugabo ni ukuduharabika ntawigeze amutoteza, sinibaza ko wakorera umuntu itoteza cyangwa ngo umubwire magambo mabi, ubure kubihanirwa, rero aratubeshyera”.
Sibomana Jean Bosco umunyamabanga nshingwabikorwa w’Akagari ka Karambo, avuga ko icyo kibazo cyari cyagejejwe ku nzego zitandukanye, ndetse ko hari n’itsinda ryari ryashyizweho ngo rigikurikirane rizagitangire raporo, ariko ko ntacyo baragitangazaho.
Ayinkamiye Emerence Umuyobozi w’Akarere ka Rutsiro avuga ko icyo kibazo ubuyobozi bukizi kandi ko hashyizweho itsinda rishinzwe kwiga ku bibazo afite, ndetse niba kitaranakemuka ngo barareba icyo kugikoraho, kuko akenshi ari n’amakimbirane bafitanye abitera.
Ubuyobozi bw’Akarere ka Rutsiro bwo buvuga ko icyo kibazo bukizi, kandi ko hari icyo bwagikozeho bukavuga ko niba kitarakemutse, bwiteguye kongera gufasha uwo muturage.
Mu baturage batanu Rukundo ashinja kumutoteza, bane muri bo ntitwabashije kubabona ngo twumve icyo bakivugaho.
Eric Habimana


text:
Inyigisho yo ku wa mbere w’icya 30, C, ku wa 24 Ukwakira 2016
Amasomo: Ef 4,32; 5, 1-8; Zab: 1,1-2,3-4a, 4b-6; Lk 13, 10-17.
Amasomo tuzirikana muri liturujiya y’uyu munsi arakomeza kutwereka uburyo urukundo Imana idukunda rutagira ingano. Aratwibutsa ko urwo rukundo rugomba gusubizwa. Imana idukunda igomba gukundwa kugira ngo umunezero wacu usendere.
Mu ivanjili twumvise uburyo Nyagasani Yezu abohora ku ngoyi ya sekibi umugore wari uyimazeho imyaka cumi n’umunani, ababazwa, yarihebye, yaratswe icyubahiro cye nk’umuntu, nk’umwana w’Imana. Ngo yagendaga yububa.
Nyagasani Yezu ntiyategereje gutakambirwa, yewe hari n’igihe uwo mugore atari bubikore. Maze na mbere yo kumuramburiraho ibiganza amutangariza inkuru nziza y’uko yabohowe ku ngoyi yari imuboshye. Nawe ntiyatinda kwakira iyo nkuru nziza.ahita asingiza Imana yo Soko y’umukiro yari abonye.
Umukuru w’urusengero warakajwe n’iyo neza Nyagasani yari agize ngo ni uko hari ku munsi w’isabato, Yezu ahereye ku buzima bwabo busanzwe aramugaragariza ko ibyo bita amategeko ari uburyarya gusa kandi ko ibyo baha agaciro atari byo biba bigakwiye.
Atanga isomo ko umuntu afite agaciro kari hejuru y’ibyo abantu bibeshyaga ko bikamusumbya. Aheraho yemeza ko amategeko ayo ariyo yose kabone n’irya sabato, agomba kugiraho ineza ya muntu bitaba ibyo akaba adakwiye.
Isomo rya mbere riradusaba gusubiza urukundo Imana idukunda kandi yatugaragarije muri Kristu. Ibyo tukabigira tugirirana ineza n’impuhwe kandi tubabarirana ibyaha. Tukabigira dukundana kandi duharanira kuba abaziranenge. Tukirinda ubusambanyi n’ubundi bwandavure ubwo ari bwo bwose. Tukirinda kwikunda no kwigwizaho iby’isi, intego yacu ikaba guharanira ubutungane.
Ibyo kugira ngo tubigereho nk’uko Pawulo Mutagatifu abitwibutsa biradusaba kugira umutimanama w’uko twakuwe mu mwijima tugashyirwa mu rumuri. Twiyatse muntu w’igisazira tuba abantu bashya. Biradusaba kugira imyumvire mishya no kureba mu cyerecyezo gitandukanye n’icyo iyi si turimo irebamo. Biradusaba kuba munsi tutari ab’isi. Biradusaba guhorana umutimanama no gukora byose nk’aho hano mu isi turi abagenzi bagana iwacu h’ukuri ariho mu ijuru.
Dusabe Nyagasani kutuba hafi no guhora adukomeresha ingabire ze kuko tuzi neza ko urwo rugamba turiho tutarwishoboza.
Umubyeyi Bikira Mariya adusabire.
Padiri Oswald SIBOMANA
Vic/ Espagne


text:
Abenshi mumenyereye gukoresha za Facebook, na za Twitter, Instagram n’izindi social networks zo kuri interineti mwari muziko habaho na Social networks zo muri 3D ? Aho ushobora gukora ibintu bisanzwe nk’aho uri mu buzima busanzwe; Muri izo social networks za 3D ugenda bisanzwe mu muhanda ugahura n’abantu bandi nabo baba baziriho bari online muri iyo si ya Virtual(idakorekaho), ubundi mukiganirira bisanzwe, ugashakaho inshuti, mukaganira mukamenyana, mukajya gukina, mugasohokana, ushobora no gusaba akazi ugakoreraho amafaranga ukagurayo amazu n’ibindi byinshi biba birimo, wanacururizaho ugafata amafaranga ya nyayo ajya kuri konte yawe ya Bank, ndetse wanakoreraho ubukwe ugatumira inshuti uba waramaze kugira muri iyo si bakabwitabira, mukajya muri za Club mugaceza, n’ibindi bintu byinshi cyane nk’ibyo mu buzima busanzwe.
Wifuza kugira iyo ujyaho wareba kuri iyi liste nto twabashyiriyeho ukazigerageza ugahitamo ikunyuze.
Iyoroshye gutangira idakenera internet nyinshi ni iyitwa onverse.com nubwo irimo ibintu byinshi by’imikino kurusha ibiri mu buzima busanzwe…ariko ikora neza nk’izindi. Abantu bamenyereye 3D Games bayikunda cyane.
Iyo abantu benshi cyane bakunda gukoresha irimo ibintu byinshi by’ubuzima busanzwe ni iyitwa secondlife.com ariko udafite mudasobwa ifite imbaraga ishobora kukugora gutangira, gusa wayigerageza nayo yakubera nziza akaba ariyo ugumaho. Abantu benshi bakuze usanga bari kuri secondlife.com , ndetse hari na benshi bakundaniraho iyo babanyeho ubuzima bwiza, bakazanahura mu buzima busanzwe bakibanira. Ikindi kiza cya secondlife.com ni uko uniyubakira umuntu uko ushatse ukagerageza kumuha ishusho nk’iyawe; Nubwo n’izindi zibikora, ariko secondlife.com iguha ubushobozi burenze ubw’izindi. Kandi ukoreraho n’akazi gasanzwe ugahemberwaho amafaranga ajya kuri konte yawe y’ubuzima busanzwe, ndetse wanafungurizamo business ugakoreraho amafaranga ya nyayo bisanzwe.
Hari 3D social Networks nyinshi cyane, Izindi wagerageza ni nka:
- imvu.com
- there.com
- smeet.com,
- activeworlds.commobinogi.com
- mabinogi.nexon.net
- twinity.com
- kaneva.com
- inworldz.com
- gojiyo.com
Wageragezamo izo ushaka ukareba ikunyuze akaba ariyo uzajya ukoresha wubaka imibanire n’abantu batandukanye bo kw’isi mu buryo bw’amashusho.


text:
Ni iki kihishe Inyuma y’ Urugendo rwa Korali Vumiliya?
Korali Vumiliya ikorera umurimo w’Imana muri Kaminuza y’U Rwanda,Ishami rya Huye iri kwitegura kujya mu rugendo rw’Ivugabutumwa I Musanze, uru rugendo ruzamara Iminsi ibiri.
CEP-UR HUYE ni Umuryango w’abanyeshuri b’abapantekote ukorera umurimo w’Imana,kaminuza y’u Rwanda,Ishami rya Huye.Uyu muryango ugira korari enye arizo Vumiliya,Elayo,Alliance na Enihakole hamwe n’itsinda ryo kuramya no guhimbaza.Imwe muri izi korali ari Vumiliya ifite urugendo rw’ivugabutumwa mu rurembo rwa muhoza,Paruwasi ya Rushubi,Itorero rya Musanze.
Uru rugendo rw’ivugabutumwa ruteganyijwe ko ruzaba kuva itariki 12-13 Werurwe 2022 kuko tuzamara Iminsi ibiri.Mu kiganiro Perezida wa Korali Vumiliya ,NIYOMUHOZA ELYSE yagiranye na IDC(Information Display Commission),yatubwiye ko Imyiteguro Irimbanyije kandi ko biteguye kujya kuvuga Imana neza kuko Aricyo yabahamagariye,Yakomeje asaba abacepien bose hamwe n’abandi bari ahantu hatandukanye bashyigikiye Umurimo w’Imana ko bazabasengera Imana ikazabana nabo.
Wifuza kuzajyana na Korali Vumiliya ntabwo ubujijwe kuko uru rugendo nirwegereza muzamenyeshwa icyo bizaba ngo muzajyanye na Korali Vumiliya.
Shalom!
1,044 total views, 6 views today
4 COMMENTS
-
Imana izabane na Chorale Vumiliya n’abazayiherekeza kandi ivugabutumwa bazakora rizagire uruhare mu kwagura ubwami bw’Imana. Shalom!
-
Imana izashyigikire Chorale Vumilia kdi umuhate wacu si uwubusa
-
Uwiteka azabane nabo kdi azabakoreshe iby’ubutwari
-
Iyabahamagaye niyo kwizerwa no kubikora izabikora


text:
Nyanza: I Kibilizi bafite icyizere cyo kongera guhinga imyumbati bakeza
Abatuye mu Murenge wa Kibilizi mu Karere ka Nyanza bafite cyizere cy’uko bagiye kongera kujya bahinga imyumbati, bakeza, bakihaza mu biribwa bakanasagurira amasoko, ku bw’umutubuzi w’imbuto z’iki gihingwa, AMPG Ltd, waje gukorera iwabo.
Nk’uko abatuye muri uyu Murenge babivuga, ngo kuva indwara ya Kabore yakwaduka mu myumbati ntibongeye kubasha kuyihinga ngo beze neza.
Imbuto bahinga ubu bayikura mu Karere ka Ruhango, ariko ntibahe umusaruro nk’uko bivugwa na Rosine Ntabomvura, utuye mu Mudugudu wa Bigarama mu Kagari ka Rwotso mu Murenge wa Kibilizi.
Agira ati “Nk’ubu iyo dufite iri mu murima, nta myumbati iriho, n’iriho yaraboze.”
Ibi ngo byatumye urebye nta myumbati bari bagihinga, nyamara ari yo yari isanzwe ibatunze.
Ntabomvura ati “Imyumbati ubundi ni byo biryo byari bidutunze Amayaga. Nta kindi kintu twabonaga twahinga ngo kigume mu murima, kikurengere.”
Igihingwa cy’imyumbati ngo banagihingaga mu murima ushaje bifuza ko wisubira, kuko bayiteraga ikamaramo imyaka itatu, yavamo umuntu agahingamo ibindi, bikera neza, kandi na ya myumbati ikabafasha kwihaza mu biribwa no gusagurira amasoko.
Akomeza agira ati “Twari dusigaye duhinga ibigori, ariko ntibibikika. Nk’ubu ibyo twasaruye ku ihinga riheruka ubu byamaze kumungwa, nyamara iyo tuza kuba twarahinze imyumbati, nta nzara twari kuba dufite.”
Kampani AMPG Ltd yazanye imbuto zikomoka ku ngemwe zatunganyirijwe muri Laboratwari za RAB. Ibi ni byo biha icyizere abatuye i Kibilizi cy’uko baza kongera kubona imbuto nziza, ibaha umusaruro.
Uwitwa Gaston Gitori ati “N’ubwo uyu mutubuzi azanye izi mbuto ku bw’inyungu ze, kuri twebwe ni nk’umuterankunga. Tuzabyungukiramo.”
Ntabomvura na we ati “Dutangiye kugira icyizere cyo kuzabona imbuto umwaka utaha.”
Ubundi iyi Kampani yashinzwe n’abavandimwe bakomoka i Kibilizi, Marie Jeanne Umubyeyi, umwe muri bo, avuga ko biyemeje gutubura imbuto y’imyumbati kuko babyiruka babonaga ari cyo kiribwa cy’ingenzi gitunze abatuye Amayaga, nyamara igihe baje iwabo bakaba barasanze yaracitse.
Ati “Hari igihe habaho izuba rigacana cyane. Icyabaga cyatabara abantu wabonaga ari umwumbati. Hari ubwo bawinikaga ukavamo imivunde, hakaba n’ubwo bawukuye babona kuwinika bizatwara igihe bagakora imibaru, ikuma vuba, bagasekura bakarya. Ukabona ko ari igihingwa kidakwiye kubura muri aka gace.”
Ngo biteguye gukora ku buryo imbuto y’imyumbati itazongera kubura iwabo, kandi ngo igihe izaba yamaze kuboneka bihagije bazashaka ikindi gikenewe bahinga, gifitiye akamaro abaturanyi.
Severin Ntivuguruzwa, umukozi wa RAB ukora ubushakashatsi ku gihingwa cy’imyumbati, avuga ko ubundi hegitari yatuburiweho imyumbati ivaho imbuto ibihumbi 100, byahingwa kuri hegitari 10. Ni ukuvuga ko iyi mbuto yazanywe i Kibilizi izaterwa kuri hegitari zisaga 20.
Kubera ko ngo ikomoka ku yavuye ku ngemwe zavuye muri Laboratwari za RAB, igiye ifatwa neza yazatanga imbuto ishobora guhingwa izindi nshuro zigera muri eshanu, itaraganzwa n’indwara ngo bigere aho ihingwa ntiyere.
Naho Umunyamabanga Nshingwabikorwa w’Umurenge wa Kibilizi, Valens Murenzi, we avuga ko bagiye gushishikariza n’abandi bahinzi bafite ubutaka bunini bushobora kuba bwakwifashishwa mu gutubura iyi mbuto kuzabyitabira, kugira ngo abaturage babo bongere guhinga imyumbati, beze, kandi ngo baramutse bagize umutubuzi byibura muri buri kagari, byabafasha.
Urebye ngo ikiribwa cy’imyumbati cyari kimaze gukendera muri uyu murenge ayobora, byari byaratumye umuntu ashobora kujya ku isoko akayibura, yanayibona agasanga ihenze.
MENYA UMWANDITSI
Umunyamakuru wa Kigali Today/KT Radio
@ JoyeuseC


text:
Ese urufatiro rw’urusengero arirwo mutima wawe uri kurwubaka ute?
Theophile HABIYAREMYE Umwigisha w’ijambo ry’lmana ry’uyu munsi atangiye aduhugura uburyo tugomba gukorera Imana. umwanya w’amashimwe n’umwanya w’ijambo ry’lmana niyo myanya akunda cyane kuko haribyo itwigisha, kuko ukomeye n’uworoheje, ubabaye n’uwishimye bose bashaka lmana.
Dusome ijambo ry’lmana riboneka muri Ezira1:1-3, 1 Mu mwaka wa mbere wo ku ngoma ya Kuro umwami w’u Buperesi, Uwiteka atera umwete umutima wa Kuro umwami w’u Buperesi, ngo ijambo Uwiteka yavugiye mu kanwa ka Yeremiya risohore. Ategeka ko bamamaza itegeko mu gihugu cye cyose kandi arandika ati:
2.“Kuro umwami w’u Buperesi aravuga ati ‘Uwiteka Imana nyir’ijuru yangabiye ibihugu by’abami bose byo mu isi, kandi yanyihanangirije kuyubakira inzu i Yerusalemu mu Buyuda.
3. None umuntu wo mu bantu bayo wese uri muri mwe Imana ye ibane na we, azamuke ajye i Yerusalemu mu Bayuda yubake inzu y’Uwiteka Imana ya Isirayeli, ari yo Mana iba i Yerusalemu.
. Ezira 3:8-13 8Nuko mu mwaka wa kabiri uhereye aho bagereye ku nzu y’Imana i Yerusalemu, mu kwezi kwa kabiri ni ho Zerubabeli mwene Sheyalutiyeli na Yeshuwa mwene Yosadaki batangiye gukora, bafatanije n’abandi batambyi n’Abalewi bene wabo, n’abavuye mu bunyage bakaza i Yerusalemu bose. Bategeka Abalewi bamaze imyaka makumyabiri n’abayishagije, ngo bahagarikire umurimo w’inzu y’Uwiteka.
9Maze Yeshuwa ahagurukana n’abahungu be na bene se, Kadimiyeli n’abahungu be bene Yuda, na bene Henadadi n’abahungu babo n’Abalewi bene wabo, bajya gukoresha abakozi b’umurimo w’inzu y’Imana
10Nuko ubwo abubatsi bashingaga urufatiro rw’urusengero rw’Uwiteka, bashyiraho abatambyi bambaye imyambaro yabo bafite amakondera, n’Abalewi bene Asafu bafite ibyuma bivuga, ngo basingize Uwiteka nk’uko Dawidi umwami wa Isirayeli yategetse. 11. Bikiranya basingiza Uwiteka bamushima bati “Erega Uwiteka ni mwiza! N’imbabazi agirira Abisirayeli zihoraho iteka ryose.” Maze abantu bose barangurura amajwi arenga basingiza Uwiteka, kuko urufatiro rw’inzu ye rushinzwe.
12Ariko benshi mu batambyi n’Abalewi n’abatware b’amazu ya ba sekuruza, ab’abasaza bari babonye inzu ya mbere, babonye urufatiro rw’inzu rushinzwe imbere yabo bararira cyane baboroga. Abandi benshi basakuza cyane bishima. 13bituma abantu batabasha gutandukanya ijwi ry’ibyishimo by’abantu n’ijwi ryo kurira kwabo, kuko abantu basakuzaga amajwi arenga urusaku rukagera kure.
Ezira 4:1-3 Bukeye abanzi b’Abayuda n’ab’Ababenyamini, bumvise yuko abavukiye mu bunyage bubakira Uwiteka Imana ya Isirayeli urusengero, 2. baherako begera Zerubabeli n’abatware b’amazu ya ba sekuruza, baramubwira bati “Nimureke twubakane kuko dushaka Imana yanyu, nk’uko namwe muyishaka, kandi twayitambiraga ibitambo uhereye ku ngoma ya Esarihadoni, umwami wa Ashūri watuzamuye akatuzana hano.”
3. Ariko Zerubabeli na Yeshuwa, n’abandi batware b’amazu ya ba sekuruza b’Abisirayeli barabasubiza bati “Nta cyo duhuriyeho cyatuma mwubakira Imana yacu inzu, ahubwo ni twe ubwacu tuzubakira Uwiteka Imana ya Isirayeli, nk’uko Kuro umwami w’u Buperesi yadutegetse.”
Ahangaha lmana yashakaga ko bongera kuyubakira urusengero, Ese uyu munsi urusengero lmana ishaka ko rwubakwa ruri kubakwa gute? Tuzi ko urusengero nyakuri ari umutima w’umuntu, Ese umutima wawe wubakitse gute?
Mu gitabo cya hagayi 1:4 niho hatubaza hati: “mbese birakwiye ko twibera mu mazu yacu y’ibitabashwa naho urusengero rw’lmana rukaba umusaka”? Oya kandi ntibikabeho, uwiteka akavuga ati: mwibuke ibyo mukora, bene data Kuba haraho tugera/ze si kubwacu sikubwimbaraga zacu ahubwo ni Ubuntu bw’lmana, niyo mpamvu tugomba guhiga umuhigo wo kugira icyo dukora kugirango umurimo w’lmana utere imbere cyangwa urusengero rwayo rwe kuba umusaka.
Ntugahe agaciro umuntu ugukura mu murimo w’lmana kuko ntimwavuye ahantu hamwe, nti mwahamagawe kimwe, ndetse ntimuhuje n’imibereho, niyo mpamvu utakagombye kumuha agaciro kuko harigihe agamije kugukuramo imbaraga.
Abavuye mu gihugu cy’ubuperesi barimo ibyiciro bibibiri abanyazwe bakajyanwa ari imbohe bakuze, ndetse n’abavukiye mu gihugu cy’ubunyage. Ibyo byiciro bibiri uko byari biri byarajyanywe bageze I yerusaremu bashinga urufatiro ry’urusengero abakuru bo, kuko bari bazi urusengero rwasenywe ko arirwo rwari rukomeye, babonye urufatiro ryubatswe bararira cyane, barizwa nuko hubatswe rutandukanye nurwo bari basanzwe bazi kandi biboneye .
ariko abana babo bavukiye mubunyage baraseka barishima baranezerwa babonye urufatiro rwurwo rusengero rwubatswe kuko batari bazi urusengero rwasenywe urwo arirwo, ntibari bazi amateka yaruranze mugihe cyarwo. Birashoboka ko abari gukizwa ubu, baba banezerewe banejejwe nuburyo abantu bubu bari gukorera lmana, nyamara kandi abantu baravuye munzira yanyayo. bameze nka bo bana bavukiye mubunyage batari bazi uko urusengero rwasenywe rwari rumeze.
Birakwiye ko tumenya amakuru ya nyayo tukamenya amateka, uko abambere bakoreraga lmana, nugera kumusozi ugiye kubakayo/gukorerayo uzabanze umenye amateka y’abakubanjirije uko bitwaraga nawe kugirango uhereho wubaka/ukora, hari abari muzabukuru barimo barizwa nuburyo abikigihe bari kubaka urusengero.
Ubwo batangiraga kubaka amakuru yageze ku banzi babo, bumva amakuru ko abajyanweho iminyago batangiye kubaka urusengero rw’uwiteka, abo banzi baraza bagaragaza ko baje kubafasha ariko atariyo ntego ibazanye, bazanywe no kugirango babamaremo imbaraga. ariko ikiza kandi gikomeye nuko abisilayeli babangiye, natawe uyu munsi insengero turi kubaka birashoboka ko haba hari abaza bashaka gufatanya nawe muburyo bwo kugufasha, (gukora umurimo w’Imana cyangwa kubaka umutima wawe) ariko bakaza muburyo budakwiye bahakanire ubabwire ko ugomba gukorera lmana yawe nkuko wayikorera, ukomeze ugenga nkuko wagenda ukomeze umuhamagaro wawe, ntayindi ntego bafite keretse ku kumaramwo imbaraga no ku kuyobya maze ugasenya nibyo wari wubatse.
ltekerezeho nusunga uko wakorera Imana warabihinduye ukava mumasezerano y’Imana ndetse nibyo wagamibiriye/wahize atariko uri kubikora wongere uce bugufi imbere y’Imana uyisabe imbazi ndetse n’imbaraga ni inyembabazi irabana nawe shalom.
658 total views, 4 views today
1 COMMENTS
-
Imana idushyigikire kandi utwigisha kubaka nkuko ishaka


text:
Akarere ka Rutsiro
Akarere ka Rutsiro, ni kamwe mu turere 7 tugize Intara y’Iburengerazuba bw’u Rwanda; kari ku birometero mirongo itatu na bine (34 km) uvuye ku biro by’Intara, n’ibirometero ijana na mirongo itanu (150 km) uvuye mu murwa mukuru w’Igihugu Kigali.
Akarere ka Rutsiro gaherereye mu Majyaruguru y’Intara y’Iburengerazuba, Iburasirazuba bwako hari Akarere ka Ngororero na Karongi, Iburengerazuba hari Igihugu cya Repubulika iharanira Demokarasi ya Kongo, mu Majyaruguru hari Akarere ka Ngororero na Rubavu naho mu Majyepfo hakaba Akarere ka Karongi.
Akarere ka Rutsiro gatuwe n’abaturage ibihumbi magana abiri na mirongo itandatu na bine na magana atatu na mirongo itandatu (264360) ku buso bwa 1157,3 km²; ni ukuvuga ubucucike bw’abaturage 228 kuri km² imwe. Muri bo urubyiruko rwonyine ruri munsi y’imyaka makumyabiri n’itanu rukaba rubarirwa muri 70% by’abatuye ako Karere. Kugira ngo buri muturage abone aho gutura, Akarere kafashe icyemezo cyo kubahiriza uburyo bushya bw’imikoreshereze y’ubutaka hashingiwe kuri politiki yo gutura mu midugudu, Iyi politiki ishingiye ku kibazo cy’ubutaka buto, koroshya uburyo bwo kugeza ku baturage ibya ngombwa mu buzima nk’amazi, amavuriro, amashuri, uburyo bw’itumanaho, kwirindira umutekano ubwabo n’ibindi.


text:
Ni irihe tandukaniro riri hagati y'umuyoboro w'icyuma udafite kashe hamwe n'umuyoboro w'icyuma usudira?
Kugeza ubu, imiyoboro yicyuma ikoreshwa mubuzima bwacu bwa buri munsi igabanijwemo ubwoko bubiri: imiyoboro yicyuma isudira hamwe nicyuma kitagira icyuma.Itandukaniro riri hagati yibi byuma byombi birashobora gusesengurwa mubice bitatu:
1. Mubigaragara, itandukaniro riri hagati yumuyoboro wicyuma udafite kashe hamwe numuyoboro wicyuma wasuditswe nuko urukuta rwimbere rwumuyoboro wasuditswe rufite imbavu zo gusudira, mugihe umuyoboro wicyuma udafite.
2. Umuvuduko wumuyoboro utagira kashe ni mwinshi, kandi umuyoboro usudira muri rusange ni 10MPa.Noneho umuyoboro wasuditswe nta kashe.
3. Umuyoboro w'icyuma udafite ikizinga ukorwa icyarimwe mugihe cyo kuzunguruka.Imiyoboro y'icyuma isudira igomba kuzunguruka no gusudira, kandi gusudira kuzunguruka no gusudira neza.Imiyoboro idafite icyerekezo ikora neza kandi birumvikana ko igura byinshi.
Igihe cyo kohereza: Kanama-02-2022


text:
Kudata umuziha no kubyara bigoranye kw’inka si uburozi –Dr Alphonse Nshimiyimana
Yanditswe na Ndayisaba Jean de Dieu.
Inzobere mu buvuzi bw’amatungo akaba n’umunyamabanga nshingwabikorwa w’urugaga rw’abavuzi b’amatungo mu Rwanda (RCVD) Dr Alphonse Nshimiyimana aragira inama aborozi b’inka, akenshi bahura n’ikibazo cyo gupfusha inka ziri kubyara cyangwa zikabyara bigoranye bakibwira ko ari amarozi kandi ari ibindi bibazo bitanagoye, kujya bihutira kwitabaza umuvuzi w’amatungo ku gihe.
Hirya no hino mu cyaro haracyari aborozi bakigendera ku myumvire ya cyera aho bamwe bikanga amarozi ku matungo yabo bityo itungo runaka ryagira ikibazo rimwe na rimwe kinoroshye bakihutira kuvuza gakondo nyamara bishoboka ko cyakemuka mu gihe umuvuzi w’amatungo yitaye kuri iryo tungo.
Umwe mu borozi b’inka ubarizwa mu karere ka karongi mu ntara y’Iburengerazuba yabwiye Pressbox ko akenshi abatamwifuriza ineza bamurogera inka bigatuma ibyara bigoranye cyangwa kwima kwayo bikaba ingorabahizi mu gihe atayishakiye imiti gakondo.
Uyu mworozi utifuje ko izina rye rimenyekana avuga ko inka ye iherutse kubyara ariko ikaba yari ihasize ubuzima kuko byasabye ko bayikoramo ngo bazane inyana ndetse nyuma y’ibyo ikaba yaramaze amasaha menshi itarata umuziha, ibintu we yumva ko ari nta kabuza ko inka ye yari yarahemukiwe .
Agira, ati “Abantu babaye babi kuruta uko wabyumva, inka yanjye iyo yimye ntangira gushaka imiti (gakondo) hakiri kare kuko mba mbizi, abagome bashobora gukoresha amase y’ayo cg ubusenzi yewe n’icyansi cyayo mu kuyigirira nabi.”
Kuri Dr Alphonse Nshimiyimana ufite ubunararibonye mu buvuzi bw’amatungo avuga ko kuba inka yagira ibibazo nk’ibyo mu gihe iri kubyara ari ibintu bibaho kandi bifite impamvu zizwi zibitera zishobora gukira mu gihe umworozi yitabaje viterineri.
Dr Nshimiyimana avuga ko igitera inka kutabyara neza ari uko hari igihe inyana iba itari mu buryo bwiza (yitambitse) bigatuma nyina igorwa no kubyara akavuga ko ibi ari ibintu bibaho ndetse byoroha iyo hitabajwe umuvuzi wabyize kandi kugihe.
Ati “Ibyo ntabwo ari uburozi Uko inyana ikura mu nda ya nyina ni nako ingobyi (placenta) ikura, iyo ingobyi itakuze bihagije, inka nibyara hazaba ikibazo. Inyana izaza ariko ingobyi ntizaza.”
Akomeza avuga ko iki kibazo gishobora kwirindwa mbere aho kumva ko ari uburozi akavuga ko iyo inka itewe vitamine A mu mezi atatu ya nyuma mbere yo kubyara ndetse n’iyo irya neza nta kibazo igira mu kubyara.
Ku bijyanye no kuba inyana yavuka bigoranye kubera uburyo ishobora kuba itambamye Dr Nshimiyimana amara impungege aborozi aho avuga ko ari ibintu bibaho cyane akabagira inama yo kwitabaza umuvuzi w’amatungo wabyize ubisobanukiwe.
Ati “Inyana mu nda hari ukuntu igomba kuba imeze (position kugira ngo izabone uko ivuka, niba inkoni zaje arko umutwe ntuze, ibyo ni ibintu bibaho, ibyo ni akazi k’umuvuzi w’amatungo kuko azakoramo yumve uburyo imeze ubundi abigorore ntago ari uburozi rwose”.
Uyu muganga, akaba n’inzobere mu buvuzi bw’amatungo agira inama aborozi kudahangayika biyumvisha ko ari amarozi mu gihe amatungo yabo agaragaje uburwayi runaka ahubwo bakihutira kugana abavuzi b’amatungo bazwi na cyane ko bibumbiye mu rugaga rw’abavuzi b’amatungo .
Urugaga rw’abavuzi b’amatungo mu Rwanda – Rwanda Council of Veterinary Doctors (RCVD) rwatangiye gukora muri 2014, ubu rukaba rugizwe n’abanyamuryango barenga 3800 barimo aba veterinineri bagera kuri 3200 ibi bikaba byaragabanyije umubare w’abiyitiriraga umwuga w’ubuvuzi bw’amatungo batarabyize, muri bo hakaba harabonekagamo n’abagakondo.


text:
Amasomo: Iz 58,1-9a; Zab 51(50), 3-4. 5-6ª. 18-19; Mt 9, 14-15
IGISIBO GISHIMISHA UHORAHO NI UGUKURAHO IBYASHIKAMIRAGA MUNTU BYOSE
Bavandimwe muri Kristu, nimugire ineza n’amahoro bikomoka ku Mana Data na Mwana na Roho Mutagatifu!
Kuri uyu wa gatanu tariki ya munani ni umunsi wa gatatu dutangiye igihe cy’igisibo, igihe cy’urugendo rwacu rutuganisha ku munsi mukuru wa Pasika aho tuzahimbaza izuka rya Nyagasani Yezu nyuma y’ibabara rye n’urupfu.
Amasosomo matagatifu Kiliziya yaduteguriye muri liturujiya y’uyu munsi aradufasha kuzirikana kuri imwe mu ngingo z’ibanze duhamagarirwa guha umwanya wihariye muri iki gihe cy’igisibo. Ni ingingo yo gusiba cyangwa kwigomwa.
Bavandimwe, igihe cy’igisibo ni igihe abemera tugomba kuzirikana ku ntege nke zacu zituma ducumura ku Mana maze tugaharanira gutsinda ibyo byose bituma dutana muri byo hakabamo kwinezeza.
Igisibo ni igihe tuzirikana urugendo Nyagasani yakoze mu gusiba iminsi mirongo ine n’amajoro mirongo ine mbere yo kugabizwa amaboko y’abagome ngo ababazwe, yicwe maze azazuke ku munsi wa gatatu. Abemera rero duhamagarirwa kwifatanya na we muri urwo rugendo kugira ngo tuzazukane na we duhimbaza umunsi mukuru wa Pasika.
Kenshi uko gusiba tukumva nabi bigatuma tugukora nabi. Nk’uko tubyumva mu isomo rya mbere, umuryango w’Imana uragaragaza ko ufite inyota yo gushakashaka Imana, urayitakambira kuko ugitegereje kurengerwa, yewe uranasiba kugira ngo ugondoze Nyagasani awutabare.
Padiri Oswald Sibomana


text:
Mu gitondo cyo kuri uyu wa 14 Mata 2018, ni bwo hamenyekanye urupfu rw’abantu batatu bagwiriwe n’inzu bagahita bahasiga ubuzima bo mu kagari ka Kiyanza, umurenge wa Ntarabana mu Karere ka Rulindo.
Abapfiriye muri iyi nzu ni umubyeyi wari utuye mu Kagari ka Kiyanza witwa Nyirambarushimana Alphonsine n’abana be babiri, uru rupfu rwamenyekanye mu gitondo cyo kuri uyu wa Gatandatu ubwo abaturanyi be babyukaga bagasanga uruhande rumwe rw’inzu rwaguye kandi akaba ari na rwo rwarimo aba ba nyakwigendera, bahita batabaza.
Umwe mu baturage wanabonaga iyi nzu yubakwa waganiriye na NONAHA.com yatubwiye ko itari ikomeye urebye ibikoresho byari biyubatse, yatubwiye ko basaza be ari bo bayubatse kuko ubusanzwe uyu mubyeyi nta mugabo yagiraga, akaba akeka ko byatewe n’imvura imaze iminsi igwa kandi inzu itari ikomeye.
Umuyobozi w’Akarere ka Rulindo Kayiranga Emmanuel yemeje iby’aya makuru ko babimenye mu gitondo bagahita batabara.
Bwana Kayiranga yagize ati ”Ni byo koko abantu inzu yabagwiriye bitaba Imana, ubu turi no mu itabaro akarere kashatse ibyangombwa byo gushyingura”.
Abaturage bari ku itabaro
Mu butumwa bujyanye n’ibi bihe by’imvura, uyu muyobozi avuga ko abaturage bagomba kwirinda cyane cyane abafite amazu adakomeye, kuyajyamo muri iki gihe imvura iri kugwa, abayobozi na bo bakamenya amazu adakomeye hakarebwa icyakorwa kugirango hirindwe ingaruka z’ibiza.


text:
Michel Niyibizi
Nta muntu uvukana Politiki; Politiki ni uburyo bwo gutegeka umuryango, umujyi, igihugu.
Kuba umunyapolitiki biterwa n'ugushaka k'umuntu wifuza gukorera abaturage cyangwa igihugu muri rusange, agamije ibyiza bya buri wese, inyungu ze bwite (umuntu ku giti cye, umuryango we, inshutio ze) zikaza nyuma.
Ibi rero bisaba ubwitange budasanzwe bwo kwihebera abandi, ukoresha ibintu byawe, abawe, igihe cyawe, ndetse n'ubuzima bwawe.
Ingero ni nyinshi: Ghandi, Martin Luther King, Mandela, Kayibanda, Gitera, Kayuku, Gapyisi, Sendashonga, Rwisereka, Gisa Rwigema, Madame Victoire Ingabire Umuhoza, Mushayidi Déo, Théoneste Niyitegeka, Ntaganda Bernard.
Gukora Politiki si uguharanira imyanya y'ubutegetsi, nubwo igihe ushinze Ishyaka uba ugamije guhindura ibintu uri k'ubutegetsi, ahubwo ni ugushaka ko ibintu bihinduka, bikabera byiza abenshi bashoboka bose, dore ko ntawaneza bose kuko Politiki nziza ari kugira abo mutavugarumwe kugirango hatagira uwirara cyangwa wizera ko ariwe ufite ukuri kose. Bitegenze gutyo byaba ari igitugu!
Gukora Politiki ntabwo ari uguhangana kugera naho abantu bahinduka abanzi, ni ugukorera abaturage ugamije inyungu za bose mu bwisanzure, muri Demokarasi, mu kubahiriza uburenganzira bwa bose.
Gukora Politiki Abanyarwanda babihaye isura mbi yo kugambanira undi ugamije inyungu zawe cyangwa iz'abawe, bagira bati:"urankorera politiki cyangwa mitingi" bivuga ko umushakira ikibi!
Politiki ntiharirwa bamwe: buri muntu atanga umuganda we mubyo ashoboye nk'ibitekerezo byubaka, gutanga igihe cyawe cyangwa ibyawe n'abawe, ndetse n'ubuzima bwawe.
Twagomba rero kwirinda kuba ba Ntibindeba.
Politiki ikorerwa mu mashyirahamwe: Umuryango, Muvoma, Ishyaka.
Ntikorerwa muri Salon cyangwa kuri murandasi gusa!
Nibyiza rero kwifatanya n'abandi. Gutanga ibitekerezo ni byiza, ariko ntibihagije; ugomba gufatanya n'abandi kubishyira mu bikorwa!
Gukora Politiki ntabwo ari ukugaya abandi, uvuga, uryongora, wivovota cyangwa wigira Nyirandabizi. Erekana ibikorwa cyangwa wicecekere!
Niba ubona ibitagenda neza cyangwa ibirimo gukorwa kuburyo bushobora kurushaho kuba bwiza, sanga abandi mubikosorere hamwe, aho kwisararanga uvuga ngo njyewe sinkora Politiki ariko mwagombye gukora gutya!
Sibyiza kandi kujomba abandi ibikwasi wowe wigaramiye!
Politiki irahenda: isaba ubwitange kugeza k'ubuzima. Niyo mpamvu Abanyarwanda, cyane impunzi z'Abahutu, ubona baba ba Ntibindeba cyangwa ba Nyamwigendaho kuko batinya gutanga kubera kwikunda no kugira ubugugu.
Bityo ugasanga ibyagombaga gukorwa bididindira.
Gukora Politiki bisaba gukomeza umutsi no kwihangana kuko kugera ku ntego bifata akenshi igihe kirekire: amezi, imyaka, ndetse n'ubuzima bwose.
Ntakunanirwa cyangwa kuzibukira, uretse ko impunzi nyinshi z'Abanyarwanda, ndetse n'abakandamijwe b'imbere mu gihugu, bakunze gucika intege vuba, , uretse ko Imana ari uko hakiri bamwe bagitsimbaraye ku ntego yo guhindura politiki mpotozi n'agacinyizo y'amabandi yitwaje intwaro (Dixit Evode Uwizeyimana) ayobora u Rwanda nk'akalima kayo.
Gukora Politiki bisaba gushirika ubwoba, gutinyuka, kurwanya ikibi icyaricyo cyose ufatanyije n'abandi nkuko Jean Népomuscène Mporamusanga ahora abitwibutsa mu kiganiro cye cyiza yise "Biza tubireba tukicecekera", nyamara uyu munsi ni njyewe, ejo ni wowe.
Gukora Politiki ni guhora uri maso, utituramiye, ngo uvuge ari uko ibintu bigeze iwa ndabaga cyangwa bikugezeho; nta gutura ngo wiruhutse ngo wageze iyo ujya nkuko Callixte Nsakara yahoraga abitwibutsa mu ndirimbo ye yise "Wishira impumu ngo wiyibagize icyakwirukansaga".
Nikoko rero Politiki ni urugendo nkuko Intwari Victoire Ingabire Umuhoza yabitangaje. Ni urugendo rusaba kwitanga utitangiye itama, gushishoza, kwihangana, gushirika ubwoba, kwigomwa, gukunda ukuri, kwitonda no gufata igihe.
Nkuko benshi babivuga, Politiki ni umukino, ariko usaba ubwitonzi, ubupfura no kwiyumanganya. Ntakunanirwa vuba cyangwa gucika intege kuko ntagahora gahanze, ntawutura nk'umusozi kandi nta mvura idahita!
Nubwo bwose Politiki iba igamije guhindura ubutegetsi buriho kugirango ibintu birusheho kugenda neza, igomba gukorwa mu mucyo no mu mahoro.
Hari abibwira ko badakora Politiki, nyamara hari umugani uvuga ko niba udakora Politiki, Politiki yo izagukurikirana.
Politiki ikorwa igihe cyose, ntabwo ari ukuyikora nyuma y'akazi cyangwa igihe udafite icyo ukora.
Madame Victoire Ingabire Umuhoza ati Politiki ukora nyuma y'akazi ntabwo ari Politiki kandi ntacyo izakugezaho. Akomeza agira ati:"Nimushirike ubwoba mwitandukanye n'ikibi kandi mukirwanye! Ntimugatinye guharanira ukuri n'icyiza, mutinya gupfa kuko buri muntu wese azapfa kandi afite icyo azazira!"
Arangiza adusaba kwishyira hamwe no kutarambirwa agira ati:"Twese hamwe tuzatsinda!"
Ntabwo nazinduwe no gutanga amasomo ya Politiki, ahubwo nashatse gutsindagira ukuri kuzuye mu magambo ya Madame Victoire Ingabire Umuhoza, ya Majoro Callixte Sankara n'aya Jean Népo Mporamusanga baduha cyangwa baduhaye impanuro.
Ndangije ngira nti:"Abishyize hamwe ntakibananira kandi turi kumwe niba umugambi ari umwe!"
Michel NIYIBIZI.


text:
Bimaze kuba nk’icyorezo.Nta gasozi ka hano mu Rwanda utasangaho abakobwa batagira umubare babyariye iwabo batarageza ku myaka 18.
Uganira na bo ugasanga abababyarira banganya imyaka na ba se.Ibi byanteye kwibaza nti ariko ubundi aba bana babemerera byagenze gute?Abo basaza bo se babiterwa n’iki?
Ni amayobera!
Hano iwacu muri Nyamsheke,nko mu Kagari kamwe ushobora kuhasanga abarenga 50.Ahaboneka udusantere tw’ubucuruzi n’abamotari,uyu mubare ushobora kwikuba na gatanu.
Impamvu ngo ni uko twe abamotari twagowe kimwe n’abakora muri butiki ngo tugira imvugo zigera vuba ku mutima w’abo bakobwa.
Na none ariko ngo hari n’abasaza baba bibitseho ifaranga,rimwe na rimwe batabanye neza n’abagore babo.Abangavu na bo bakaba bakeneye cash ifatika ngo barusheho kwiyitaho.
Kubera ibibazo bitagira urugero, ababyeyi babaha bagera cyangwa na bo akaba ari ntako bimereye,barabuze uko bigira.
Ibigo by’amashuri biratungwa agatoki
Muri ibi bihe, ibigo by’amashuri bisubiza abana iwabo ngo bajye kuzana amafaranga y’ibintu ibi n’ibi(dore ko ibyasimbuye minerval ari uruhuri).
Abana baba bazi ko basize mu rugo inzara inuma. Bagakata amakorosi kakahava na « number » za ba bosi zigacicikana.Bene kurya na bo bati murakaza neza mboga zizanye!Bakabacumbikira kugera basubiye ku ishuri.
Hari ubwo n’ay’umwe aba adahagije.Umwana akazenguruka mu bipangu nka bitanu cyangwa bakamurarana mu mahoteli atandukanye.Agasubira ku ishuri yumva ari nta kibazo.
Iyo asanze yarasamye, no ku ishuri bakamwirukana,ni bwo atangira kwibaza no kwicuza.Ngo icyo umuntu yanga koko ni cyo abona!
Yangaga kwicara no kureka ishuri kubera ubukene bw’iwabo,none agiye kwicarayo na bo batamushaka ngo umwana w’ikinyendaro atera umwaku.Azatakira nde ko yasangiye na benshi?
Si abana b’abakene bibaho gusa.Umukobwa wa Pasiteri ntiyarusimbutse.Yari arambiwe ikiziriko cy’amasengesho ya se.Bagenzi be bamenyereye umujyi baramusohokanye ngo na we agiye kumva uko bimera.
Aho abereye ak’icyiga kurunga cyambara indosho,Pasiteri yacishije make.Ntakivuga ko ikibazo cy’ibinyendaro ari ababyeyi batita ku bana babo.
Iyi nyigisho yayiducengezagamo buri cyumweru: « Urubyaro rukomoka ku binyendaro ntaho rushingiye,kandi ntiruzahamya imizi ngo rukomere…kuko abana bavukiye mu busambanyi bazagaragaza ububi bw’ababyeyi babo« (Ubuhanga4,1-6). Byararangiye ntakiyigarukaho.Ntiyakwitunga agatoki.
Umaze kubyara na we ntaba akirebeka. Uwamubyariye aramwigarika ngo nta soni umuntu nka njye…!Yamara gutora akabiri no kugarura agasura,byose bikibagirana, bakongera.Ni ikibazo.
Ubu barasaba inzego zibishinzwe kwandikisha abo bana batagombye gucibwa amande ya 2000 frw.Mperutse gusanga batakamba ku Murenge nk’abasaba imfashanyo!Ni bwo nabonye ko uburenganzira bw’umwana bukiri kure.
By Kaneza Japhet,Nyamasheke


text:
Abaturage bo mu karere ka Nyaruguru borojwe muri gahunda ya Girinka bakomeje kwishimira imibereho myiza n’iterambere zikomeje kubagezaho, bakaba bashimirwa ko ibyo byiza bakesha Girinka batabyihererana, ahubwo bakoroza bagenzi babo kugira ngo nabo bagerweho n’imbuto z’iyi gahunda yatangijwe n’Umukuru w’Igihugu.
Ku itariki ya mbere Ukuboza 2019, abaturage bane bo mu murenge wa Kibeho muri aka karere boroje bagenzi babo inyana zavutse ku nka nabo borojwe muri Girinka.
Ni igikorwa kishimiwe ku mpande zombi, kuko aboroje bagenzi babo bagaragaje ko batewe ishema no kwitura Umukuru w’Igihugu binyuze mu koroza bagenzi babo ngo nabo imibereho izamuke.
Ku rundi ruhande kandi aborojwe nabo bagaragaje ko bafite amashyushyu yo gutunga inka mu ngo zabo, bakaba barahize ko bagiye kuzitaho kugira ngo nabo zibahe umusaruro bifuza.
Bugirimfura Innocent, nyuma yo gushyikiriza inyana umuturage mugenzi we, yagize ati “Ndashimira ubuyobozi bw’iki gihugu cyacu kuba barangabiye, inka bangabiye yambereye nziza cyane ndacyanywa amata n’ubu ngubu n’ubwo iyi nyana nyituye ndishimye cyane ariko ndakomeza kunywa amata, Perezida wa Repubulika rero ni we uri ku mwanya wa mbere mumumpere amashyi”.
Naho umubyeyi witwa Pelagie worojwe yagize ati “Mfite ibyishimo byinshi byo gushimira Nyakubahwa Perezida wa Rebubulika, nishimiye rero iyi nka banyoroje ngiye kuyifata neza ku buryo nange nzoroza abandi.”
Abaturage bo muri aka karere ka Nyaruguru basabwe gukomeza kwimakaza umuco wo korozanya inka nk’uko byahoze mu muco nyarwanda, abatunze bakoroza bagenzi babo nk’ uko bikorwa muri gahunda ya Girinka yatangijwe na Perezida wa Repubulika Paul Kagame.
Umuyobozi w’Akarere ka Nyaruguru Habitegeko Francois yashimiye abaturage borojwe muri gahunda ya Girinka n’intambwe bamaze gutera ndetse bakaba barafashe neza inka bahawe zikabyara izo nabo boroza bagenzi babo
Yagize ati “Kwitura Nyakubahwa Perezida wa Repubulika neza, ni ukoroza mugenzi wawe kugira ngo na we abone ifumbire, amata ndetse n’ibindi byiza bikomoka ku nka, ndashimira abituye uyu munsi ariko kandi ndasaba abituwe nabo kwita kuri izi nka bahawe kugira ngo bikure mu bukene nabo bazoroze n’abandi bagenzi babo.”
Gahunda ya Girinka yatangijwe na Perezida wa Repubulika hagamijwe kugira ngo ubworozi bube isooko y’ubukire, kurwanya imirire mibi, guteza imbere ubuhinzi no kubanisha neza abanyarwanda.


text:
“Nta satani yirukana satani mugenzi wayo”: Bishop Rugagi Innocent
Mu gihe hari abantu bamwe bemeza ko Bishop Rugagi uyobora itorero Redeemed gospel church ari umuhanuzi ukora ibitangaza biturutse ku mana, hari n’abandi badahwema kuvuga ko ibyo akora yaba abikomora ku zindi mbaraga z’umwijima, ibi bakabivuga bahereye ku bitangaza akora n’ubutunzi afite bo batemera ko hari umukozi w’Imana wabugira, we ahamya nta ngingimira ko bazagenda bamwemera buhoro buhoro ko akorera Imana.
Bishop Rugagi Innocenta umaze iminsi mike akubutse ku mugabane w’Uburayi, mu materaniro yabereye ku itorero Redeemed gospel church ku wa kane itariki ya 25 Ukwakira, ni bwo yahamirije abari baje kuhasengera ko nubwo hari abatamwemera nk’umukozi w’Imana, bazagenda bamwemera buhoro buhoro kuko nta shitani yirukana indi shitani mugenzi wayo.
Nkuko bigaragara ku rubuga rw’itorero Redeemed gospel church, www.abacunguwe.org, ibi Rugagi yabivuze abihereye ku makuru agenda akwirakwizwa muri bimwe mu bitangazamakuru, avuga yuko adakoreshwa n’umwuka w’Imana, ahubwo akura izi mbaraga zo gukiza abantu kuri satani. Bishop Rugagi yagize ati: ” Sinshaka ko abantu bose banyemerera icyarimwe, hoya rwose, ndifuza ko bigenda gahoro gahoro, kuko uko haje abahakanyi benshi Imana nayo irushaho, gukomeza kunkoresha ibitangaza bitandukanye. Abahakana nibakomeze bahakane rero ntacyo bitwaye. Igihe nikigera umwe kuri umwe azajya agenda yemera.”
Aba ni abafashijwe n’inyigisho ze kuri uwo munsi, maze barihana./ Photo: Internet
Bishop Rugagi yakomeje abwira iteraniro ko we yamaze kurenga ibyo kwishyura itangazamakuru, kuko uko rimuvugaho ibinyoma ari byo bituma abantu benshi baza kwihera ijisho ibitangaza akora, maze ngo umwuka wera ukahabafatira kubera ibitangaza bibonera Imana imukoresha.
Bishop yakomeje avuga ko iki ari igihe cyo gukora cyane ndetse agakorera ku mugaragaro, ahabona cyane, uko itangazamakuru rikomeza kumuvugaho, ari nako abantu benshi baza baje kumureba hanyuma Imana ikahabafatira, abenshi bagakizwa, abandi bafite ibibazo bitandukanye bakabona ibisubizo, ingumba zikabyara, ababuze inyishyu bakayibona,…. hanyuma abantu bose bakamenya Imana imukoresha.
Uyu mukecuru yari umugatolika, na we yakozweho n’inyigisho z’uwo munsi./ Photo: Internet
Mu magambo ye yagize ati: ” Ubu mubyo Imana yamaze kuvivura kuri njye, icyo kwishyura itangazamakuru narakirenze, ahubwo abanyamakuru bonyine basigaye banshakaho inkuru, kandi bakamenyesha abantu ibiri gukorwa kandi ku buntu, kuko ibyo nkoze byose mu itangazamakuru bihita bigeramo”. arongera ati: “Si ngombwa rero ko abantu bose banyemerera icyarimwe, hoya bizagenda biza ntakibazo. ”
Bishop Rugagi Innocent akaba ari umwe mu bakuriye amatorero bavugwaho kugenda mu modoka zihenze, ndetse akaba anateganya kugura indege ye bwite mu minsi iri imbere, kuko yavuye i Burayi amaze kubaza ibiciro byayo.


text:
Light of Christ yifashishije Kadogo wo muri Healing.W.T bashyira hanze indirimbo “Ndi uwo ndiwe”
Itsinda Light Of Christ bakoze indirimbo ‘Murika’ n’iyitwa ‘Ubuzima’ zakunzwe na benshi ,ryifatanyije na Eric Byiringiro [Kadogo] wamamaye mu matsinda ahimbaza Imana arimo Healing Worship Team basohora amashusho y’indirimbo bise ‘Ndi Uwo Ndiwe.’
Indirimbo ‘Ndi Uwo Ndiwe’ yubakiye ku butumwa buhumuriza abantu, ibibutsa ko Imana ari umwungeri utazimiza intama ze.
Umuyobozi wungirije wa Light Of Christ Group, Tuyizere Emmanuel ‘Smith,’ yavuze ko icyatumye bakora iyo ndirimbo, bashaka kubwira abantu ko Imana itajya itererana abayo.
Yagize ati “Muri ibi bihe bikomeye natwe uyu ni umusanzu wacu w’isanamitima, duhumuriza abantu ko Imana itabataye. Mu gice cya nyuma turaririmba ngo ‘Uhumure, ukomere ndagukingiye, uhishanwe na Kirisitu muri njye.”
Yasobanuye ko “Kwibutsa abantu ko duhishanwe na Kirisitu mu Mana ni yo ntego, ko ikizakugeraho cyose kizaba cyabanje guca ku Mana.”
Tuyizere yavuze ko impamvu bahisemo gukorana na Kadogo ari uko ari umuririmbyi w’umuhanga ndetse wicisha bugufi.
Yagize ati “Kadogo ni umuhanga akaba imfura cyane, aca bugufi, akunda Imana. Ni byinshi byatumye aba ari we duhitamo, gusa byavuye no mu kuba ari inshuti na bamwe muri twe bihita byoroha gukorana na we, Imana imuhe umugisha ko twavuze rimwe we akabyumva kabiri.”
Light Of Christ ni itsinda rikorera umurimo muri EPR-Kamuhoza rikaba rihuje abaririmbyi bava mu matorero ya gikirisitu atandukanye harimo ADEPR, Evangelical Restoration Church, EAR n’andi atandukanye.
‘Ndi Uwo Ndiwe’ ni indirimbo ya gatatu iri tsinda ryakoze muri gahunda ryihaye ryo gusohora iz’amajwi ziherekejwe n’amashusho. Iyi ndirimbo yatunganyijwe na Bob Pro naho amashusho yayo akorwa na Smith uri no mu bagize Light Of Christ.
REBA HANO INDIRIMBO NSHYA ” NDI UWO NDIWE” YA LIGHT OF CHRIST


text:
Kwihangana yasigaye wenyine avuye mu mirambo y’i Nyanza ya Kicukiro
Jenoside yasize ingaruka zikomeye cyane ku bayirokotse cyane cyane. Patrick Kwihangana ni umwe mu bakozweho bidasanzwe. Ababyeyi be bombi n’umuvandimwe we w’umukobwa wamurutaga cyane bose barishwe, by’umwihariko no mu miryango y’abo kwa se na nyina nabo barashize hasigara mbarwa. Ubuzima nyuma ya Jenoside bwaramugoye cyane.
Jenoside yatangiye Patrick afite imyaka itanu. Ati “Nigaga mu kuburamwaka aho twari dutuye ku Kicukiro. Papa yitwaga Murangwa mana yitwa Nyirababirigi Vanessa.
Ubwo indege y’uwari Perezida yahanurwaga muri iryo joro twaraye dutewe ababyeyi batarataha, abaduteye bahasanze njye na mushiki wanjye, maze umusirikare wari uyoboye icyo gitero ararakara akubita urushyi rukomeye mushiki wanjye agwa igihumure, njye njya kwihisha munsi y’intebe, gusa bahita bahita bagenda.” Ibi ni ibyo yaje kumenya nyuma ko indege ya Perezida yari yahanuwe.
Kwihangana avuga ko Ababyeyi batashye bahise bigira inama yo guhunga, bucyeye bahungira muri ETO Kicukiro, aho bacumbikiwe mu mashuri, babayeho aho barinzwe n’abasirikare ba MINUAR. Ariko nyuma aba basirikare baza kubata Interahamwe zari zirekereje ku miryango zitangira kubica.
Kwihangana ati “ Papa abonye ibintu bikomeye, yaranteruye duhunga tugana hepfo nka Niboye, ariko ntitwabasha gucika Interahamwe kuko zari zaje ari nyinshi cyane, ziradufata zidushorera turi benshi zituganisha kuri Sonatubes, zagendaga zikuramo bamwe zibica, twageze Sonatubes tuhasanga igihiriri cy’abantu benshi, ariko tukiri kumwe njye na mushiki wanjye na Papa na Mama.
Tugeze sonatubes babanje kutwicaza akanya gato muri icyo gihiriri, nyuma badusubiza inyuma batuganisha Nyanza ya Kicukiro.”
Mu nzira y’umusaraba iva Sonatubes igana i Nyanza ya Kicukiro Abatutsi benshi bagoswe n’Iterahamwe, Patrick yibuka ko mushiki we wari mukuru hari Interahamwe yamubonye ikamumenya ikamushikanuza mu bandi ikamwambura imyenda ariko Maman we akongera akamukururira mu kivunge cy’Abatutsi bari bashorewe, gusa iyo nterahamwe ntibure gukubita ubuhiri buremereye mushiki we mu mugongo bagakomeza urugendo ataka cyane.
Muri uru rugendo bagendaga bica abantu buhoro buhoro nibwo Kwihangana aheruka mushiki we na maman we. Ati “Nkeka ko baguye muri uru rugendo, maman yakomeje kugendana na mushiki wanjye, utarabashaga kugenda. Nibaza ko biciwe muri uru rugendo maman yanze kumusiga.”
Bageze i Nyanza ya Kicukiro Papa we akimuteruye, bahageze Interahamwe yari izi Papa we imutema akaboko hafi kukavanaho. Ati “iyo nterahamwe yahise idushinyagurira iti wa cyana we genda wikoreye akaboko ka so nk’uko nawe yari akwikoreye.
Ubwo Twakomeje tuzamuka Papa agenda avirirana, aza guha n’amafaranga yari afite Interahamwe yari imuri hafi ngo imwicishe isasu ntimuteme, Interahamwe ihita imubwira sindakwica ndaza kukwicira ahandi hatari aha, ayo mafaranga n’ubundi wari kuyampa’’.
Mu gukomeza kuzamuka babaganisha ahari ikimoteri cy’imyanda, uyu mubyeyi yari asigaranye yaje kwitura hasi kubera ko amaraso yariho amushiramo, ya nterahamwe ngo yaraje iramukubita ngo ahaguruke agende si aho agomba gupfira, uyu mugabo arihangana arahaguruka barakomeza.
Uyu mwana Kwihangana avuga ko bageze i Nyanza ya Kicukiro bugorobye, babicaza munsi y’umukingo batangira kwica abantu bose bari kumwe, bamwe baraswa, abandi batemagurwa, abandi bakubitwa amahiri.
Ati “Interahamwe yanje hejuru igiye kunkubita icyuma mu mutwe papa ahita ansunikira ku ruhande umusirikare ahita amurasa amasasu arapfa amaraso ye antarukiraho ari menshi nanjye nda n’utaye ubwenge ngwa igihumure n’abandi bantu bicwaga bangwa hejuru nguma aho mu mirambo bagirango napfuye nanjye.”
Kwihangana yagaruye akenge nijoro agerageza kuva mu mirambo biramunanira kubera imbaraga nke z’ubwana, inzara n’inyota yigumira aho mu mirambo burinda bucya. Gusa mu gicuku ngo haje Interahamwe zisaka abantu zishaka abapfanye amafaranga. Zikanahamagara ariko ngo niba hari ukiri muzima navuge bamufashe hagira utaka atabaza bagahita bamutera ibyuma akanogoka.
Ati ‘Nanjye ndi mu batatse ngo bamfashe, baraza bantera icyuma mu nda no mu mutwe nta ubwenge ariko sinashiramo umwuka.ibyakurikiye sinabimenye. Nashidutse hari umuntu wamenye ari kunjyana kumpisha mu bihuru hepfo aho. Twahamaze iminsi nk’itatu, uwo mugabo wari wahanjyanye ntamuzi nawe twari twihishanye bigeze nijoro ajya gushaka utuzi ngo tunywe, niho yahuye n’Inkotanyi ziramumenya ziturokora gutyo tuva mu gihuru.”
Patrick bamujyanye ahantu abasirikare b’Inkotanyi bari baragize nk’ibitaro bamuvura igisebe cyo mu mutwe n’igikomere yatewemo icyuma mu nda, amaze koroherwa bamujyana mu kigo cya SOS Kacyiru.
Ubuzima bukomeye nyuma ya Jenoside
Ibikomere byo mu nda no mu mutwe ntibyakize neza kuko bitavuwe neza. Yavuye kuri SOS ku Kacyiru ajyanwa n’umusore wari ukiri ingaragu witwaga Ntaganira ngo babane, ni muri gahunda yari iriho yo gushyira abana mu miryango ibashaka bakava mu bigo by’impfubyi.
Ati “Ntaganira yamfashe neza, antangiza ishuri kuri Saint Patrick ku Kicukiro, niga neza ndi umuhanga, ngeze muwa gatanu akora ubukwe. Nyuma bajye mu mahanga bansigira umuntu wari inshuti yabo bamubwira ko bazagaruka vuba kundeba.
Ntaganira yansize kwa Ernest (irindi ntaryibuka) asiga ananyishyuriye igihembwe cya mbere cy’uwa gatandatu. Ariko Ernest aho kungumisha mu ishuri yarinkuyemo ambwira ko nzajya mufasha imirimo yo mu rugo. Nabonye ko bidakwiye njya kubitekerereza mwalimu wanyigishaga aranyumva ambwira ko agiye kunshakira ahandi nakwiga nishyura macye n’aho nzajya ntaha.”
Uyu mwalimu koko yarabimufashije amwoherereza uwundi mwalimu akiga aba kuri uwo mwalimu ku mashuri ya Katoliki arangiza neza amashuri abanza aratsinda bamwohereza ku kigo cyitwa Saint Joseph cy’i Cyangugu.
Uyu mwalimu wareraga imfupbyi nyinshi yamubwiye ko atazajya amubonera ibikoresho n’amatike ajya i Cyangugu, amushakira ishuri i Kigali ahitwa kuri King David ndetse amushakira n’icyangombwa cya FARG.
Ati “Yahise ambwira ati ubu rero ubaye umugabo ndagucukije ugiye kwirwanaho mu buzima nanjye nkomeze nite kuri bariya bato.”
Mu biruhuko yasigaranaga mu kigo n’umuzamu
Patrick atangiye kwiga King David, yibazaga aho azataha mu biruhuko hakamushobera, bituma yegera uwari umuyobozi wa King David amubwira ikibazo cye, undi amubwira ko azamusubiza nyuma y’ibizami.
Ibizami birangiye Patrick yagumye mu kigo abandi batashye ategereje ko ubuyobozi bw’ikigo bumuha igisubizo ku kibazo yari yarabagejejeho.
Bugorobye musaza wa Annet wari umuyobozi wa King David witwa Pascal, yamusanze aho atatashye amubaza impamvu, maze Patrick amusobanurira ko atanagira aho ataha, nibwo Pascal yamwemereye ko azajya aza kurya aho yabaga, ariko agataha mu kigo kuko ntaho yari bubone amuraza, biba uko akajya kurya kwa Pascal nimugoroba akajya kurarana n’umuzamu w’ikigo kugeza ibiruhuko birangiye abandi bana bagaruka ku ishuri. Ubuzima bw’ishuri bugakomeza.
Muri King David haje gutangira umuryango wa AERG, abwira bagenzi be ikibazo cye maze abana bagenzi be bafite aho bataha biyemeza kujya bakuranwa gutahana nawe mu biruhuko buri gihembwe aho kugirango agume mu kigo wenyine ntawundi muntu bari kumwe nijoro akararana n’umuzamu.
Gusa mu gihembwe cya gatatu cy’umwaka wa gatatu yagize ikibazo cy’umutwe umubabaza bikomeye kubera cya cyuma yatewe mu mutwe, araremba cyane bamwohereza mu bitaro i Kanombe, yorohewe agaruka ku ishuri bamwangira kuharwarira, kuko hari umunyeshuri waharwariye agapfa, bakanga ko nawe yazahapfira.
Ubuyobozi bwa King David bwamusabye kujya gushaka aho arwarira, yazakira neza akabona kugaruka mu kigo, kuko bari bafite ubwoba bw’uko yazapfira mu kigo.
Kubera ko Patrick atari afite aho aba, bavandimwe be bo muri AERG ya King David, umwe muri bo yabibwiye umuvandimwe we wigaga ahandi bafata umwanzuro wo kumujyana iwabo kuko nabo bari imfubyi bibana bamushyira iwabo.
Patrick yaje kugira amahirwe abona umugabo wari inshuti y’uwo muryango yabagamo ajya kumusabira ishuri mu kigo cyitwa APAER, uwakiyoboraga witwa Uwanyirigira Seth amwemerera kwiga anamwishingira ku mafaranga y’ishuri kuko FARG itashoboraga kumwishyurira kuri APAER kandi yahatangiye mu gihembwe cya kabiri kirangira.
Patrick ati:’’ Ubwo naragiye nkomereza umwaka wa gatatu kuri APAER igihe cy’ikizami kigeze nza kugikorera King David kuko niho nari narasinyiye amafishi y’ikizami cya Leta, ariko kubera uburwayi no kwiga gake sinabasha kukitwaramo neza’’.
Naje kugaruka muri APAER mu mwaka wa kane baranyakira nkomeza kwiga ndwaragurika, muri wa muryango nabagamo umukobwa mukuru ari nawe wareraga barumuna be ararongorwa, arongowe biba ngombwa ko nongera gushaka ahandi mba kuko atari kubajyana aho yubatse urugo ngo nanjye anjyane.
Ubwo naje gukomeza kubaho, gutyo mu gihe cy’ibiruhuko nkatungwa n’udufaranga AERG yo muri APAER yateranyaga ikankodeshereza aho mba, ikanangurira n’ibyo ndya, nkomeza ubwo buzima butari bwiza, ariko ndihangana, ngeze mu mwaka wa gatandatu mu 2012 naje gutsindwa ikizami cya Leta kuko cyabaye umutwe umereye nabi muri icyo gihe. Mu 2013 nasubiyemo ndagitsinda mbona amanota, ubu mfiti icyizere ko FARG izamfata nkakomeza Kaminuza.”
Ubuzima bukomeye bwo gusigara wenyine buracyakomeje, Patrick Kwihangana ubu abana n’undi musore basa n’abahuje ikibazo ku Kicukiro aho bacumbikiwe n’umubyeyi wabemereye kujya abishyurira inzu ubundi nk’abasore nabo bagatungwa n’uturaka twa hato na hato iyo bagize amahirwe yo kutubona.
Patrick ubu ufite imyaka 25, yize nabi kubera uburwayi bw’umutwe ariko afite icyizere ko aziga Kaminuza akarangiza agahindura ubuzima bwe bubi yabayemo kuva yagirwa impfubyi na Jenoside.
Ati “Ubu duhora duhanganye n’ibibazo by’ubuzima bukomeye, kubura icyo kurya no kubura icyo kwambara bibaho kenshi ariko mfite icyizere ko Imana izadufasha tugahindura ubuzima najnye nkabaho neza.”
Nyuma y’uko kuzisaba no kubaza nyirazo niba zashyirwa hano; Telephone igendanwa ya Patrick ni: 0785534864
Roger Marc Rutindukanamurego
ububiko.umusekehost.com